Jemaah Sertai Ijtimak Tabligh Sulawesi Akan Dikuarantin Lebih Lama

KOTA KINABALU: Kerajaan Sabah akan mengenal pasti semua rakyat negeri ini yang hadir ke Ijtimak Tabligh Dunia Zon Asia 2020 Sulawesi akan dikuarantinkan lebih daripada tempoh Perintah Kawalan Pergerakan (PKP).

Ketua Menteri Datuk Seri Mohd Shafie Apdal berkata, kesemua peserta berkenaan akan dikuarantinkan di Pusat Kuarantin Tawau lebih daripada 31 Mac bagi memastikan mereka tidak mempunyai jangkitan wabak COVID-19.

“Usaha ini untuk memastikan mereka tidak membawa jangkitan berkenaan sehingga merebak ke kampung masing-masing, saya difahamkan ada diantara mereka berasal dari Beaufort, Kuala Penyu dan Tawau.

“12 orang sudah kita kuarantinkan, semalam ada lima orang lagi dan akan datang ada sembilan lagi peserta berkenaan akan kita bawakan ke pusat kuarantin di Tawau.

“Kita akan kenal pasti mereka dan kita akan kuarantinkan, sekiranya mereka menggunakan jalan tikus, takut nanti mereka balik kampung,” katanya dalam sidang media di sini.

Beliau berkata, pihak imigresen akan mengetatkan lagi peraturan sedia ada agar mereka yang balik pastikan dikuarantinkan memandangkan negara jiran tidak mempunyai pusat kuarantin untuk kerajaan Sabah mengadakan kerjasama bagi menempatkan sementara peserta itu di sana.

Katanya, setakat ini seramai 171 peserta tabligh negeri ini sudah dikenal pasti positif COVID-19 dan sebahagian kecil adalah berdasarkan kes kontak rapat.

“Mereka yang bukan dari peserta tabligh yang positif COVID-19 akan dikenalpasti termasuk siapa kontak rapat mereka.

“Siasatan lebih dalam akan dilakukan dalam perkara ini agar kita akan kuarantinkan suspek COVID-19 dalam rumah masing-masing dan membuat pemeriksaan terhadap mereka,” katanya.

Katanya, kerjasama daripada semua pihak diperlukan khususnya peserta tabligh untuk tampil ke hadapan secara sukarela. Bukan untuk menghukum tetapi agar mampu mengawal keadaan agar jangkitan itu tidak merebak kepada golongan tua dan anak-anak.

Sementara itu katanya, beberapa kilang dan ladang di Kinabatangan serta Lahad Datu akan dihentikan operasinya buat seketika selepas difahamkan terdapat kes positif COVID-19 dalam kalangan pekerjanya.

Katanya, perniagaan sistem barter diantara negera jiran juga dihentikan sementara waktu.

Selain itu katanya, Kerajaan Sabah juga akan membantu semua pelajar Sabah di semua institusi pendidikan seluruh negara dengan memastikan bekalan makanan mereka mencukupi sepanjang PKP.

“Ini memastikan mereka tidak keluar dari kampus dan sentiasa berada di hostel masing-masing,” katanya.

Katanya, pengedaran topeng muka dan cecair pembasmi kuman juga telah diedarkan kepada petugas barisan hadapan. Kerajaan negeri juga akan mengedarkan kepada masyarakat serta para pelajar universiti di sini bergantung dengan bekalan yang diperolehi.

“Kita memberikan keutamaan kepada petugas barisan hadapan dahulu, masyarakat yang dikehendaki duduk di rumah tidak perlu memakai topeng ini kecuali mempunyai urusan di luar rumah sahaja, sebab itu PKP dilaksanakan untuk mengawal pergerakan anda semua.

“Sekolah yang tidak ada air kita akan edarkan ‘hand sanitizer’ dan sekolah yang ada air, mereka dikehendaki menggunakan sabun mencuci tangan sahaja,” katanya.

Shafie menasihatkan masyarakat kena membasuh tangan dan menjaga kebersihan memandangkan COVID-19 tidak mempunyai ubat.

“Mencegahlah dengan tidak keluar dari rumah dan jangan ada kontak rapat,” katanya.

Sementara itu, Shafie turut menjelaskan pakej rangsangan ekonomi Sabah akan diumumkan pada Rabu ini.


Gagal tawan puncak Gunung Kinabalu

IMPIAN wanita berusia 59 tahun menawan puncak Gunung Kinabalu tidak berjaya apabila dia mengalami komplikasi pernafasan di Laban Rata, Ranau hari ini.

Ng Siew Choo terpaksa diberikan bantuan pernafasan gas oksigen daripada pihak pengurusan penginapan terbabit sementara menunggu bantuan perubatan pada 2.20 pagi.

Difahamkan, wanita itu yang sepatutnya mendaki puncak Gunung Kinabalu awal pagi hari ini dihalang meneruskan perjalanan selepas mengalami simptom utama Akut Gunung atau Altitude Mountain Sickness (AMS) dan sesak nafas.

Pemangku Ketua Balai Bomba dan Penyelamat (BBP) Daerah Ranau, Devi Rashedee Engsoi berkata, enam Pegawai Bomba Bantuan (PBB) Mencari Dan Menyelamat Di Gunung (MOSAR) ke lokasi kejadian.

Katanya, sebaik tiba mangsa ditemui masih sedarkan diri namun berada dalam keadaan lemah di bilik rehat Laban Rata.

“Mangsa dibawa turun ke Timpohon Gate 6.30 pagi sebelum dibawa menaiki kenderaan Unit Bantuan Perkhidmatan Kecemasan (EMRS) untuk mendapatkan rawatan lanjut di hospital,” katanya.

Devi bagaimanapun berkata, sebaik mendapat rawatan awal, mangsa enggan dihantar ke Hospital Ranau dan mengakui sudah pulih dan dalam keadaan stabil sepenuhnya.

“Mangsa berehat di kaki gunung untuk menunggu rakan-rakannya di rumah rehat Taman Kinabalu dan operasi ditamatkan jam 6.46 pagi,” katanya. – Harian Metro


Akibat Tipu Laporan Polis

TIPU LAPORAN POLIS, REMAJA DIKENAKAN BON BERKELAKUAN BAIK

TAWAU: Seorang remaja perempuan dikenakan bon berkelakuan baik selama setahun dengan jaminan RM1,500 selepas mengaku bersalah membuat laporan palsu di Mahkamah Majistret, di sini, hari ini.

Tertuduh, Noor Fazliana Alimudin, 19, didakwa melakukan kesalahan itu pada 2 Mac 2020, di kaunter pertanyaan Ibu Pejabat Polis Daerah (IPD) Tawau, pukul 3.47 petang.

Berdasarkan kertas pertuduhan yang dibacakan, tertuduh didakwa membuat aduan polis bahawa dia disamun seorang lelaki menggunakan parang dan melarikan wangnya sebanyak RM300  di sebuah premis lot kedai, Taman Wawasan, pada 2 Mac 2020, jam 12.20 tengah hari.

Noor Fazliana kemudian bertindak membuat laporan polis berhubung kejadian tersebut, namun polis mendapati ianya tidak berlaku.

Sehubungan itu, tertuduh didakwa mengikut Seksyen 182 Kanun Keseksaan yang memperuntukkan hukuman penjara enam bukan atau denda sehingga RM2,000 atau kedua-duanya sekali.

Majistret Dzul Elmy Yunus kemudian menjatuhkan hukuman bon yang mana tertuduh perlu berkelakuan baik selama setahun dengan jaminan RM1,500 dan seorang penjamin tempatan.

Pendakwaan dilakukan Pegawai Pendakwa Asisten Superintenden Dayang Nur Azarinawaty Ag Kachee manakala tertuduh tidak diwakili peguam.

Sementara itu, Ketua Polis Daerah Tawau Asisten Komisioner Peter Umbuas memberi amaran kepada masyarakat agar tidak membuat laporan palsu.

“Ia satu perbuatan tidak bertanggungjawab kerana menyebabkan kegusaran masyarakat, pembaziran masa tenaga penyiasat selain pembaziran wang kerajaan kerana kes tidak wujud,” katanya.


Pemandu Perdagangan Di Sabah Perlu Lengkap Vaksin Untuk Ke Sarawak Melalui Brunei

KOTA KINABALU: Pemandu kenderaan perdagangan di Sabah yang perlu merentas negeri ke Sarawak akan dibantu mendapatkan suntikan vaksin Covid-19 bagi membolehkan mereka melintasi negara Brunei.

Pengerusi Lembaga Pelesenan Kenderaan Perdagangan (LPKP) Sabah, Datuk Chin Kim Hiung berkata, pihaknya sedar ramai pemandu kenderaan perdagangan tidak dapat menghantar barangan ke negeri jiran itu, berikutan kawalan ketat kerajaan Brunei yang hanya membenarkan kemasukan pemandu sudah divaksin.

Katanya, LPKP Sabah mengambil berat syarat yang ditetapkan kerajaan Brunei bagi kemasukan pemandu kenderaan perdagangan memandangkan kenderaan dari negeri ini perlu melalui Brunei untuk ke Sarawak, khususnya ke Miri.

“Kerajaan Brunei hanya membenarkan pemandu kenderaan perdagangan yang sudah lengkap vaksinasi Covid-19 untuk melintasi sempadan negaranya.

“Sehubungan itu, LPKP menggesa semua pemandu kenderaan perdagangan yang perlu memasuki Sarawak supaya mengisi borang pendaftaran vaksinasi dan mengembalikannya supaya kita boleh menghantarnya kepada jawatankuasa vaksinasi untuk tindakan segera,” katanya dalam satu kenyataan, di sini.

Katanya, LPKP Sabah mengambil inisiatif menyediakan borang pendaftaran penerima vaksin Covid-19 bagi membantu pemandu kenderaan perdagangan di negeri ini mendaftar dalam Program Imunisasi Covid-19 Kebangsaan (PICK).

Borang berkenaan katanya boleh didapati melalui laman Facebook LPKP Sabah.

Beliau berkata, inisiatif itu bertujuan memudahkan pemandu kenderaan perdagangan mendaftar sebagai penerima vaksin Covid-19 dan dibantu untuk mendapatkan suntikan secepat mungkin.

“Disebabkan peraturan kerajaan Brunei itu, ramai pemandu kenderaan perdagangan tidak dapat menghantar barangan ke Sarawak dan mereka juga mendapati bukan mudah untuk mendapatkan suntikan vaksin Covid-19.

“Sehubungan itu, Kementerian Pengangkutan melalui LPKP Sabah kini dalam proses mengumpul data pemandu untuk diserahkan kepada jawatankuasa vaksinasi COVID-19 untuk diambil tindakan segera,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Peniaga Pasar Umum Sandakan, 346 Negatif 155 Tunggu Keputusan

SANDAKAN: Seramai 346 daripada 502 peniaga pasar di Pasar Umum Sandakan yang menjalani ujian saringan Covid-19 adalah negatif, manakala 155 masih menunggu keputusan.

Daripada jumlah itu juga, satu kes positif dikesan seperti sebelum ini diumumkan Kementerian Kesihatan Malaysia (KKM).

Pegawai Kesihatan Kawasan Sandakan, Dr Johari Awang Besar, berkata saringan yang dilaksanakan sejak 22 Jun lalu sehingga semalam itu dibuat untuk tujuan pemantauan kerana terdapat banyak pergerakan di kawasan pasar, selain dinilai sebagai lokasi berisiko untuk jangkitan Covid-19.

Katanya, selepas satu kes positif dikesan dari pasar itu, pihaknya giat melaksanakan langkah kawalan dan pencegahan termasuk pengesanan kontak, pengesanan kes melalui penilaian risiko dan saringan ke atas mereka yang menjalankan urus niaga di pasar itu.

“Bermula hari ini juga, pasar ditutup sementara bagi tujuan disinfeksi oleh pihak Pejabat Kesihatan Kawasan Sandakan dan Majlis Perbandaran Sandakan (MPS).

“Ia akan dibuka semula seperti biasa esok iaitu seawal jam 10 malam dan kita akan memberi taklimat berkaitan Prosedur Standard Operasi (SOP) yang wajib dipatuhi oleh semua peniaga sebelum pasar dibuka semula,” katanya dalam kenyataan di sini, hari ini.

Johari turut mengingatkan peniaga agar terus mematuhi SOP ditetapkan kerana jika gagal berbuat demikian, mereka boleh diarahkan menutup gerai atau dikenakan kompaun.

Beliau juga menasihatkan penduduk agar tidak bimbang jika terus mengamalkan nasihat disarankan termasuk kerap mencuci tangan dengan air dan sabun atau menggunakan cecair pembasmi kuman, mengamalkan penjarakkan sosial, mengelak bersentuhan, memakai pelitup muka dan amalan etika batuk atau bersin.

“Selain itu, elakkan 3S (tempat sesak, sempit dan sembang rapat),” katanya.- Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bayi Tercekik Roti Meninggal Dunia Selepas 4 Hari Menerima Rawatan

Seorang kanak-kanak perempuan berusia dua tahun yang dilaporkan koma selepas tercekik roti di rumah pengasuhnya pada 1 Julai lalu, telah meninggal dunia.

Ketua Polis Daerah Gombak, Asisten Komisioner Samsor Maarof berkata, pihaknya menerima laporan mengenai kejadian itu dari pegawai perubatan di Hospital Serdang.

“Pegawai perubatan berkenaan memaklumkan kanak-kanak itu dalam keadaan tidak sedarkan diri kerana tercekik roti di rumah pengasuhnya pada jam 10 pagi.

“Pegawai perubatan itu turut menemui cebisan roti semasa proses resusitasi (kaedah memulihkan seseorang yang hampir maut secara tiba-tiba) berjalan.

“Mangsa kemudian disahkan meninggal dunia ketika menerima rawatan pada jam 10.39 pagi kelmarin (selepas 4 hari kemudian).

“Hasil bedah siasat mendapati, mangsa meninggal dunia kerana Hypoxic Ischaemic Encephalopathy dengan kegagalan beberapa organ.

“Kerosakan otak berlaku apabila bayi berkenaan tidak memperoleh okisgen dan aliran darah secukupnya.

“Kes disiasat mengikut Seksyen 31 (1)(a) Akta Kanak-Kanak 2001 terhadap pengasuh bayi berkenaan.


‘Runner’ Disamun, Hasil Jualan & Telefon Bimbit Dilarikan

LAHAD DATU; 2 MEI 2020 (Sabtu) – Seorang ‘Runner’ kerugian wang tunai 245-ringgit dan hilang telefon bimbit serta pelbagai dokumen peribadi selepas menjadi mangsa samun dalam kejadian di Bulatan Segama, Lahad Datu, tengah hari kelmarin.

Dalam kejadian kira-kira pukul 1.30 tengah hari itu, lelaki berumur 20 tahun berkenaan sedang dalam perjalanan dari kediamannya di Kampung Cocos menggunakan motosikal hendak ke bandar Tabanak Batu 1, bagi menghantar air tebu kepada pelanggan.

Ketua Polis Daerah Lahad Datu, ACP Nasri Mansor dalam kenyataan berkata, semasa dalam perjalanan, mangsa terserempak dua lelaki dengan sebuah motosikal di tepi jalan.

Beliau berkata, mangsa kemudian singgah membantu selepas dimaklumkan motosikal dinaiki dua lelaki terbabit mengalami kerosakan.

Bagaimanapun, sebaik membantu kedua-dua suspek, seorang suspek meminjam telefon mangsa untuk menghubungi rakannya sebelum seorang lagi suspek meragut beg sandang yang dipakai mangsa.

Menurut ACP Nasri, kedua-dua suspek kini giat diburu untuk siasatan lanjut dibawah Seksyen 394 Kanun Keseksaan.


Jual Mahal, Pasaraya Di Tuaran Dikompaun RM20,000

TUARAN: Sebuah pasar raya di Tuaran, hari ini dikompaun RM20,000 oleh Kementerian Perdagangan Dalam Negeri dan Hal Ehwal Pengguna (KPDNHEP) Sabah kerana menjual penutup hidung dan mulut lebih daripada harga kawalan.

Ketua Cawangan KPDNHEP Daerah Tuaran, Siti Kamaliah Syamsuddin berkata, kompaun itu dikeluarkan hasil pemeriksaan kira-kira jam 11 pagi susulan aduan awam.

Katanya, pegawai KPDNHEP yang membuat pemeriksaan mendapati harga runcit sekotak berisi 100 keping penutup hidung dan mulut di pasar raya itu dijual dengan harga RM10.90.

“Harga kawalan yang ditetapkan adalah RM10 sekali gus melakukan kesalahan mengikut Seksyen 14 Akta Kawalan Harga dan Anti Pencatutan 2011,” katanya.

Katanya, 29 Januari lalu, pihaknya menjalankan pemeriksaan harga kawalan ke atas 75 premis di sekitar daerah ini.

Siti Kamalliah berkata, pihaknya akan terus melakukan pemantauan secara berterusan di sekitar Tuaran disusuli daerah Kota Belud serta Ranau.

“Sekiranya pengguna menghadapi masalah dari segi harga jualan topeng muka atau barangan lain, sila kemukakan aduan ke pejabat KPDNHEP negeri atau cawangan berdekatan,” katanya.


Gempa Bumi Landa Pesisir Pantai Lahad Datu

Satu gempa bumi lemah bermagnitud 3.5 melanda Persisiran Pantai Lahad Datu, 9.20 malam, hari ini.Jabatan Meteorologi menerusi kenyataan berkata, gempa bumi itu berpusat 16 kilometer tenggara dari Lahad Datu pada lokasi 4.8 darjah Utara dan 118.9 darjah timur dan kedalaman 10 kilometer (km).“Tiada amaran tsunami kepada Malaysia,” kata kenyataan itu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Whatsapp Akan Henti Beroperasi Untuk Pelbagai Peranti Lama Apple & Android Bermula 1 Januari 2021

Jutaan telefon di seluruh dunia tidak boleh menggunakan aplikasi WhatsApp bermula 1 Januari 2021 berikutan aplikasi itu memberhentikan perkhidmatan mereka kepada berjuta-juta peranti lama.

Menurut laporan Metro UK, hanya sebilangan telefon boleh mengemaskini ke perisian yang lebih baru untuk memastikan WhatsApp mereka tetap beroperasi, tetapi sebahagian besar akan kehilangan aplikasi itu sama sekali.

WhatsApp sering menurunkan sokongan untuk peranti lama agar sentiasa dikemas kini. Mulai 31 Disember 2020, mana-mana perisian yang menggunakan iPhone yang lebih lama daripada iOS 9 tidak lagi dapat menggunakannya. Ini bermakna iPhone 4 dan versi yang lebih lama.

Bagi iPhone 4S, 5, 5S, 5C, 6 dan 6S semuanya boleh dikemas kini ke iOS 9 untuk memastikan WhatsApp terus beroperasi seperti biasa.

Sementara itu, mana-mana peranti Android yang menggunakan perisian lebih lama daripada Android 4.0.3 akan turut terjejas.

Sekiranya anda mempunyai telefon yang tidak dapat dikemas kini dan tidak mahu kehilangan mesej anda, pastikan anda membuat ‘backup’ sebelum malam Tahun Baru.

Anda boleh melakukan ini dengan membuka ruangan chat yang ingin anda simpan dan memilih Group Info.

Anda kemudian perlu memilih Export Chat untuk diberi pilihan bagi memuat turun chat dengan atau tanpa media.

Namun, jika telefon anda tidak dapat dikemas kini, nampaknya anda perlu mula mencari telefon pintar yang baru pada tahun 2021.

WhatsApp dilancarkan pada tahun 2009 dan kini merupakan aplikasi pesanan paling popular di dunia. Pada tahun 2014, aplikasi itu diperoleh oleh Facebook dengan harga $19 bilion (RM76.95 bilion).

Facebook kini dalam proses menggabungkan WhatsApp dengan Instagram dan Facebook Messenger sehingga pengguna dapat berinteraksi dengan lancar antara ketiga-tiga platform tersebut.


2,500 Guru Enggan Terima Vaksin Diberi Tugasan Lain – Menteri

YAN: Seramai 2,500 guru yang enggan menerima suntikan vaksin Covid-19 akan diberi tugasan lain di sekolah semasa sesi persekolahan dibuka nanti, berikutan mereka tidak dibenarkan mengajar secara bersemuka dalam kelas.

Menteri Kanan Pendidikan Radzi Jidin berkata, terdapat banyak tugasan lain di sekolah yang boleh dilakukan guru berkenaan.

“Pada masa sama kami juga sedang berbincang dengan Jabatan Perkhidmatan Awam (JPA) apa tindakan dan pendekatan selanjutnya untuk guru-guru ini, insya-Allah saya sendiri akan berhubung dengan sebahagian daripada mereka,” katanya.

Beliau berkata demikian pada sidang media di Sekolah Kebangsaan Haji Nyak Gam, di sini, selepas melawat kesan banjir akibat fenomena kepala air di daerah Yan pada 18 Ogos lepas.

Semalam, Radzi dilaporkan sebagai berkata Kementerian Pendidikan (KPM) menetapkan guru yang enggan menerima vaksin Covid-19 tidak dibenarkan mengajar secara bersemuka di dalam kelas serta berinteraksi dengan pelajar apabila sesi persekolahan dibuka pada 3 Okt ini.

Tindakan berkenaan diambil bagi memastikan ibu bapa yakin bahawa persekitaran sekolah selamat untuk anak-anak mereka.

Dalam pada itu, Radzi berkata pihak sekolah masih menjalankan kaji selidik untuk mendapatkan gambaran awal mengenai penerimaan ibu bapa untuk membenarkan anak mereka mengambil suntikan vaksin Covid-19.

“Kita masih menunggu maklum balas daripada ibu bapa. Itu bukan satu arahan, tetapi tinjauan untuk mendapat gambaran sedikit sebanyak kerana sebarang urusan berkaitan vaksinasi adalah di bawah JKJAV (Jawatankuasa Khas Jaminan Akses Bekalan Vaksin Covid-19) dan CITF (Pasukan Petugas Khas Imunisasi Covid-19),” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


1.09 Juta Penduduk Di Sabah Bukan Warganegara

KUALA LUMPUR: Menteri di Jabatan Perdana Menteri (Ekonomi), Datuk Seri Mustapa Mohamed mengesahkan bahawa seramai 1.09 juta penduduk bukan warganegara kini berada di negeri Sabah.

Katanya, jumlah tersebut lebih tinggi berbanding 159.5 ribu penduduk bukan warganegara yang di negeri Sarawak.

Mustapa berkata demikian dalam jawapan bertulis terhadap soalan lisan Ahli Parlimen Tuaran, Datuk Seri Panglima Wilfred Madius Tangau di Persidangan Dewan Parlimen di sini semalam (17 Disember 2020).

Dalam soalannya Madius meminta penjelasan kepada Perdana Menteri jumlah penduduk Sabah berbanding Sarawak pada tahun 1960, tahun 2010 dan tahun 2020.

Di samping itu, perdana menteri juga diminta menjelaskan mengapakah kadar pertumbuhan penduduk Sabah jauh lebih besar daripada Sarawak.

Mengulas lanjut Mustapa memaklumkan bahawa data penduduk dan kadar pertumbuhan penduduk bagi Negeri Sabah dan Sarawak bagi tahun 1960 masih belum tersedia di peringkat Malaysia.

“Data penduduk peringkat Malaysia adalah bermula pada tahun 1961. Kadar pertumbuhan Penduduk Sabah jauh lebih besar dari Sarawak disumbangkan oleh pertambahan Penduduk Sabah sebanyak 3.91 juta berbanding Sarawak sebanyak 2.82 juta pada tahun 2020,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Mengamuk Tikam Isteri Hingga Mati Di Rumahnya Di Teluk Likas

Kota Kinabalu: Tidak cukup menikam isterinya hingga mati, seorang lelaki turut membakar rumah kongsi pekerja sebuah kilang di Jalan Teluk Likas, di sini, awal pagi tadi.

Mangsa, Ayang Hamjani, 62, disahkan meninggal dunia di Hospital Wanita dan Kanak-Kanak Sabah (HWKKS) di Likas, akibat kesan tikaman pada tubuhnya.

Difahamkan, kejadian itu disedari oleh jiran yang juga rakan sekerja mangsa selepas terdengar suara pergaduhan antara mangsa dengan suaminya dipercayai akibat masalah rumah tangga, kira-kira jam 2 pagi.

Dalam kejadian itu, suspek menjerit supaya orang lain tidak mencampuri urusan mereka sebelum menutup pintu dengan lapisan kayu.

Jiran yang bimbang keselamatan mangsa kemudian menghubungi anak lelaki mangsa, namun sebaik tiba keadaan rumah berasap menyebabkan dia terus merempuh masuk menyelamatkan ibunya dan memadam api.

Mangsa yang parah akibat ditikam menggunakan pisau di bahagian tubuhnya oleh suspek kemudian dikejarkan ke HWKKS untuk rawatan lanjut.

Sepasukan polis yang tiba sebaik dimaklumkan mengenai kejadian itu cuba menenangkan suspek dan mengarahnya untuk menyerah diri, namun suspek enggan dan bertindak agresif dengan membaling benda keras ke arah anggota polis sebelum sekali lagi membakar rumah berkenaan tetapi berjaya dipadamkan oleh pasukan bomba.

Sebaik api dipadamkan, suspek masih enggan keluar dan bersembunyi di bawah kolong rumah kongsi berkenaan walaupun beberapa kali diarah supaya menyerah diri.

Suspek akhirnya diberkas selepas dia cuba melarikan diri melalui tingkap rumah di bahagian dapur setengah jam kemudian.

Suspek yang turut luka di leher akibat terkena zink ketika bersembunyi, dibawa ke Hospital Queen Elizabeth 2 (HQE 2) untuk rawatan.

Ketua Polis Daerah Kota Kinabalu, Asisten Komisioner Habibi Majinji ketika dihubungi berkata, mangsa yang menerima rawatan di hospital disahkan meninggal dunia akibat kesan tikaman.

“Suspek berusia 60-an yang juga suami mangsa berjaya diberkas pasukan polis dan siasatan lanjut sedang dijalankan bagi mengenal pasti punca kejadian itu,” katanya di sini, hari ini.

Beliau berkata, kes disiasat mengikut Seksyen 302 Kanun Keseksaan kerana membunuh. – Berita Harian


i-Sinar KWSP Lulus Keluar RM52.48 Bilion

KUALA LUMPUR: Sebanyak RM52.48 bilion pengeluaran program i-Sinar di bawah Kumpulan Wang Simpanan Pekerja (KWSP) diluluskan membabitkan 5.94 juta pemohon.

Menteri Kewangan, Tengku Datuk Seri Zafrul Tengku Abdul Aziz berkata, daripada jumlah itu, sebanyak RM32.74 bilion sudah dikreditkan.

“Mulai 8 Mac lalu, kelayakan permohonan kemudahan i-Sinar ditambah baik bagi membantu rakyat meneruskan kelangsungan hidup.

“Setakat 14 Mac lalu, pengeluaran sebanyak RM52.48 bilion sudah diluluskan yang membabitkan 5.94 juta pemohon,” katanya dalam pembentangan Laporan Laksana ke-46 Pelaksanaan Pakej Rangsangan Ekonomi Prihatin Rakyat (Prihatin), Pelan Jana Semula Ekonomi Negara (Penjana) dan Pakej Rangsangan Ekonomi Kita Prihatin (Kita Prihatin), semalam.

KWSP sebelum ini memansuhkan syarat permohonan i-Sinar atas nasihat Perdana Menteri, Tan Sri Muhyiddin Yassin.

Pemansuhan syarat i-Sinar itu mulai 8 Mac lalu membolehkan ahli KWSP yang berumur kurang daripada 55 tahun membuat pengeluaran daripada simpanan Akaun 1, tertakluk kepada baki.

Permohonan baharu akan diproses dalam tempoh lima hari bekerja dan selepas tempoh itu, ahli boleh mula menyemak status permohonan dan tarikh bayaran.

Sementara itu, Tengku Zafrul berkata, bagi Skim i-Lestari di bawah KWSP setakat 12 Mac lalu pula, jumlah pengeluaran kumulatif adalah sebanyak RM19.45 bilion membabitkan 5.23 juta penerima, berbanding RM18.58 bilion membabitkan 5.18 juta penerima pada minggu sebelumnya.

“Perancangan persaraan adalah penting dan orang ramai disyorkan untuk menggunakan Khidmat Nasihat Persaraan (RAS) yang disediakan oleh KWSP secara percuma untuk tujuan ini,” katanya.

Mulai 8 Mac lalu, ahli KWSP berusia kurang 55 tahun boleh membuat permohonan pengeluaran wang dari Akaun 1 dan mempunyai baki simpanan di dalam Akaun 1 sekurang-kurangnya RM150.

Di bawah syarat baharu ini, kriteria pengurangan pendapatan tidak lagi terpakai untuk permohonan i-Sinar.

Malah, tidak ada sebarang dokumen sokongan perlu dikemukakan dan permohonan akan diproses berdasarkan kelayakan.

Tarikh akhir permohonan i-Sinar adalah pada 30 Jun depan.

Ahli yang memohon pengeluaran i-Lestari juga layak mengemukakan permohonan i-Sinar. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes Pertama Koronavirus Babitkan Rakyat Malaysia

KUALA LUMPUR: Rakyat Malaysia pertama berusia 41 tahun yang berasal dari Selangor disahkan positif jangkitan coronavirus baharu (2019-nCoV).

Menteri Kesihatan, Datuk Seri Dr Dzulkefly Ahmad, berkata lelaki terbabit mempunyai sejarah perjalanan ke Singapura, dari 16 hingga 22 Januari lalu bagi menghadiri mesyuarat bersama delegasi antarabangsa termasuk China.

Lelaki berkenaan kemudian pulang ke Malaysia pada 23 Januari lalu, sebelum mendapatkan rawatan di pusat perubatan swasta di Selangor, enam hari berikutnya kerana demam dan batuk.

“Jadi, ini adalah kes pertama jangkitan coronavirus, membabitkan rakyat kita,” katanya pada sidang media di sini, hari ini.

Kementerian Kesihatan setakat semalam melaporkan tiada pertambahan kes positif coronavirus dikesan di Malaysia dalam tempoh lebih tiga minggu.

Semua kes positif sebelum ini membabitkan warganegara China, masing-masing tiga kes disyaki (PUI) dan lima individu dalam kalangan kontak rapat.

Jumlah terkumpul kes PUI bagi 2019-nCoV pula adalah 192 orang, iaitu 105 rakyat tempatan, China (82 orang) dan masing-masing satu warga Australia, Korea, Jordan, Brazil dan Thailand.

Tiga daripada keseluruhan PUI itu disahkan positif coronavirus, 173 kes negatif dan 16 masih menunggu keputusan makmal.

Dr Dzulkefly berkata, lelaki rakyat Malaysia itu dirujuk ke Hospital Sungai Buloh pada 2 Februari lalu dan dimasukkan ke wad pengasingan.

“Beliau disahkan positif 2019-nCOV semalam dan pesakit kini berada dalam keadaan stabil.

“Kementerian berhubung dengan negara jiran dan mereka mengesahkan bahawa aktiviti pengesanan kontak sudah dimulakan,” katanya.

Mengulas pengesanan kontak terhadap ahli keluarga lelaki berkenaan, Dr Dzulkefly menjelaskan, ia kini sedang dilaksana dan mereka diletakkan di bawah pemantauan di rumah.

Selain itu, kementerian menjalankan pengesanan kontak terhadap kontak rapat lelaki terbabit sepanjang berada di Malaysia dalam usaha mengekang penularan wabak terbabit.

Sementara itu, kes terbaharu turut membabitkan lelaki warga China, berusia 63 tahun yang berasal dari Wuhan, China dan tiba di Lapangan Terbang Antarabangsa Kuala Lumpur (KLIA) pada 18 Januari lalu.

“Beliau mula mengalami demam ringan pada 23 Januari lalu dan mendapatkan rawatan sebagai pesakit luar di sebuah hospital swasta di Kuala Lumpur.

“Kes dimaklumkan ke kementerian dan pesakit diletakkan di bawah perintah pengawasan dan pemantauan untuk tempoh 14 hari.

“Pada 2 Februari lalu, demam masih berterusan dan beliau dimasukkan ke Hospital Kuala Lumpur (HKL) bagi menerima rawatan lanjut.

“Ujian makmal semalam didapati positif coronavirus, namun pesakit kini berada dalam keadaan stabil dan berada di wad pengasingan,” katanya.

Pertambahan kes membabitkan dua lelaki itu sekali gus menjadikan jumlah keseluruhan kes positif 2019-nCoV setakat jam 6 petang semalam, adalah sebanyak 10, manakala kes disyaki (PUI) ialah 213.

Kes PUI antara lain membabitkan 122 rakyat Malaysia dan China (86 orang), manakala Australia, Korea, Jordan, Brazil serta Thailand, masing-masing seorang.


Darell Atasi 6 Pencabar Lain, Mendahului Di Moyog

KOTA KINABALU: Timbalan Presiden Warisan, Darell Leiking, mengatasi 6 pencabar lain untuk mendahului di Moyog.

Seramai 19,186 pengundi di kawasan itu.

Keputusan tak rasmi menunjukkan beliau setakat ini meraih 1,611 undi berbanding pesaing terdekat, Albert Aguir, dari Upko. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Malaysia Dijangka Peroleh Vaksin Covid-19 Mac 2021

PUTRAJAYA: Malaysia dijangka mula memperoleh bekalan vaksin Covid-19 pada suku pertama tahun depan.

Menurut Kementerian Sains, Teknologi dan Inovasi (MOSTI) dan Kementerian Kesihatan Malaysia (KKM) dalam kenyataan bersama hari ini, keutamaan akan diberikan kepada petugas barisan hadapan meliputi sektor kesihatan dan keselamatan seperti doktor, jururawat, polis serta petugas penjara dan imigresen.

“Setakat ini, KKM telah berhubung dengan lapan pembangun vaksin yang kini berada di peringkat ujian klinikal fasa tiga,” menurut kenyataan dikeluarkan susulan mesyuarat pertama Jawatankuasa Khas Jaminan Akses Vaksin Covid-19 (JKJAV) semalam.

MOSTI dan KKM berkata, kerajaan juga sedang memuktamadkan rundingan dengan COVAX, satu inisiatif antarabangsa dipimpin Pertubuhan Kesihatan Sedunia (WHO) dan rakan-rakannya untuk memastikan akses vaksin COVID-19, yang mempunyai sembilan calon vaksin Covid-19 di bawah Global Alliance for Vaccine and Immunisation (GAVI).

“Kerajaan akan menyediakan peruntukan kewangan bagi tujuan pembelian vaksin melalui Tabung Covid-19 Kementerian Kewangan,” menurut kenyataan itu.

Menurut kenyataan berkenaan, mesyuarat JKJAV yang dipengerusikan secara bersama Menteri Kesihatan Datuk Seri Dr Adham Baba dan Menteri Sains, Teknologi dan Inovasi Khairy Jamaluddin turut bersetuju membentuk empat jawatankuasa kecil merentasi pelbagai kementerian dan agensi mengikut tugas tertentu.

Jawatankuasa tersebut adalah Polisi Vaksinasi Kebangsaan dan Pemilihan Calon Vaksin Yang Sesuai; Pendaftaran, Logistik dan Pembangunan Vaksin; Kewangan dan Perolehan; dan Komunikasi.

“Kerajaan komited untuk mendapatkan keputusan segera bagi perolehan vaksin COVID-19 bagi memastikan negara tidak ketinggalan dalam mendapatkan bekalan vaksin yang diluluskan dan terbukti selamat kelak,” katanya.

JKJAV ditubuhkan bagi memastikan bekalan vaksin Covid-19 diperoleh segera dengan MOSTI dan KKM bertindak sebagai jawatankuasa induk dalam merancang, melaksana dan memantau keseluruhan strategi untuk pembekalan vaksin Covid-19 sehingga pelaksanaan program imunisasi dijalankan.- BERNAMA


Tiada Masalah Bekalan Ayam Musim Perayaan Di Sabah

KOTA KINABALU, 21 Mei: Sabah tidak menghadapi sebarang masalah kekurangan bekalan ayam untuk musim perayaan yang bakal menjelang tidak lama lagi, kata Menteri Kesihatan dan Kesejahteraan Rakyat Sabah Datuk Frankie Poon Ming Fung.

Poon berkata bekalan ayam di negeri ini mencukupi, namun, para peniaga diingatkan untuk mematuhi harga ditetapkan memandangkan ia adalah antara barangan tersenarai di bawah Skim Harga Maksimum Musim Perayaan (SHMMP).

“Bekalan ayam di Sabah mencukupi. Kementerian Perdagangan Dalam Negeri dan Hal Ehwal Pengguna (KPDNHEP) Sabah akan sentiasa memantau semua pasar raya bagi memastikan bekalan sentiasa ada dan dijual pada harga ditetapkan,” katanya kepada pemberita selepas membuat tinjauan dan melancarkan SHMMP Hari Raya dan Pesta Kaamatan 2020 di sebuah pasar raya di sini, hari ini.

SHMMP Hari Raya telah bermula semalam hingga 3 Jun ini dengan sebanyak 10 jenis barangan dikawal harga seperti ayam, daging lembu dan telur, manakala SHMMP Pesta Kaamatan bermula 28 Mei ini hingga 3 Jun dengan terdapat 11 jenis barang dikawal di bawah skim itu.

Poon berkata tindakan tegas akan diambil mengikut Akta Kawalan Harga dan Antipencatutan 2011 jika terdapat mana-mana peniaga di negeri ini didapati gagal mematuhi peraturan skim berkenaan dengan melakukan kesalahan seperti menjual barangan harga terkawal melebihi harga maksimum serta tidak meletakkan tanda harga berwarna merah jambu.

Beliau turut mengingatkan para pengguna supaya tidak membuat pembelian berlebihan yang boleh memberi tekanan kepada harga barangan.

Sementara itu, Pengarah KPDNHEP Sabah Georgie Abas berkata, setakat ini pihaknya tidak menerima sebarang aduan mengenai kenaikan harga barangan kawalan, namun, para peniaga diingatkan untuk terus beretika dalam menguruskan perniagaan sepanjang tempoh ini.

Dalam pada itu, KPDNHEP Sabah merekodkan sebanyak 56 kes pelanggaran SHMMP bagi perayaan Tahun Baharu Cina, Hari Raya, Pesta Kaamatan, Deepavali dan Krismas pada tahun lepas melibatkan rampasan sebanyak RM4,434.90 dan kompaun RM7,800, katanya. – BERNAMA

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


‘PN Mampu Ambil Alih Sabah Menerusi Kerjasama Gabungan Parti’

KOTA KINABALU: Perikatan Nasional (PN) yakin kerjasama bersama parti di Sabah membolehkan gabungan itu berupaya mengambil alih tampuk pemerintahan kerajaan negeri pada Pilihan Raya Negeri (PRN) Sabah, 26 September ini.

Setiausaha Agung PN, Datuk Seri Hamzah Zainuddin, berkata apabila pakatan itu dibentuk awal tahun ini, antara yang pertama menyertai gabungan adalah Presiden Parti Solidariti Tanah Airku (STAR), Datuk Dr Jeffrey Kitingan

Beliau turut mengucapkan terima kasih kepada Parti Progresif Sabah (SAPP) kerana turut menyertai PN.

“Walaupun Parti Bersatu Sabah (PBS) belum bergabung tetapi mereka menyokong PN,” katanya sambil menjelaskan sokongan terhadap pakatan itu adalah atas nama PN.

Hamzah yang juga Setiausaha Agung Parti Pribumi Bersatu Malaysia (BERSATU) berkata demikian ketika berucap pada program Perhimpunan PN di Pusat Konvensyen Antarabangsa Sabah (SICC), di sini, malam ini.

Perhimpunan itu turut menyaksikan logo PN dilancarkan.

Sementara itu pada sidang media, Hamzah berkata sambutan program begitu luar biasa dan agak mengejutkan.

“Saya bangga apabila melihat sambutan yang menggalakkan dan luar biasa kerana ada orang kata PN ini orang tak kenal.

“Tapi semua rakyat telah mengenali dan mengetahui PN yang memerintah negara hari ini, maka sebab itu logo PN yang kita keluarkan hari ini adalah untuk membuktikan kita mahu berada di sini dan ini bukan main-main.

“Walaupun orang boleh mengatakan apa sahaja tetapi yang penting PN adalah kerajaan yang memerintah dan akan bersama parti yang ada di Sabah untuk mengambil alih semula kerajaan negeri hari ini,” katanya.

Yang turut hadir, Presiden Parti Maju Sabah (SAPP), Datuk Yong Teck Lee; Jeffrey; Ketua Badan Pimpinan BERSATU Sabah, Datuk Seri Hajiji Noor dan Setiausaha Agung PBS, Datuk Jahid Jahim.

Ditanya mengenai ketidakhadiran UMNO pada program itu, Hamzah berkata apa yang penting adalah sokongan parti itu terhadap PN walaupun mereka tidak hadir.

“Kita sudah menjelaskan mereka menyokong kita. Walaupun mereka tidak berada di sini tetapi mereka menyokong kita (PN) adalah cukup baik.

“Apa yang paling penting ialah niat dan sokongan mereka untuk memastikan kita berganding bahu adalah perkara paling penting untuk mengambil alih kerajaan negeri ini,” katanya. – Berita Harian

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


4,832 Mangsa Banjir Di Beaufort & Tenom

BEAUFORT: Jumlah mangsa banjir di Tenom dan Beaufort meningkat kepada 4,832 orang, setakat 8 pagi hari ini.

Ia berbanding 4,792 mangsa, petang semalam.

Jurucakap Angkatan Pertahanan Awam (APM) Sabah berkata, mangsa ditempatkan di 39 pusat pemindahan sementara (PPS).

“Tenom masih menjadi daerah paling ramai mangsa banjir yang dipindahkan ke PPS ketika ini dengan 4,221 mangsa.

“Daerah Beaufort pula mencatatkan 611 penduduk dipindahkan ke PPS,” katanya.

Sementara itu, beliau berkata, penduduk di kawasan rendah serta berdekatan sungai diminta supaya sentiasa peka dengan keadaan cuaca terkini selain memantau anak masing-masing.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Tempoh Dua Minggu Terakhir PKP Jadi Penentu

PUTRAJAYA: Tempoh dua minggu terakhir Perintah Kawalan Pergerakan (PKP) yang berakhir 14 April ini menjadi penentu sama ada usaha untuk memecahkan rangkaian jangkitan koronavirus (Covid-19) berjaya ataupun sebaliknya.

Ketua Pengarah Kesihatan, Datuk Dr Noor Hisham Abdullah berkata, hasil PKP bergantung kepada disiplin rakyat.

“Kita telah menyelesaikan dua minggu (PKP) dan dua minggu lagi terpulang kepada anda dan saya,” katanya.

Menurutnya, kerajaan optimis dapat meratakan lengkungan kes dan mengelakkan kenaikan mendadak.


Kanak-Kanak Tertusuk Paip Besi Di Mulut

Seorang kanak-kanak berusia tiga tahun mengalami detik ngeri apabila sebatang paip besi berukuran 10 sentimeter tertusuk di mulutnya.

Xiao Ming, 3, ditemui bapanya dalam keadaan cedera di rumah mereka di China.

Menurut bapanya, dia terdengar suara jeritan mangsa dan terus berlari mendapatkan anaknya dalam keadaan mulutnya tertusuk paip besi.

Mangsa kemudian dikejarkan ke hospital dan menjalani pembedahan kecemasan bagi mengeluarkan paip besi tersebut.

Xiao Ming bernasib baik kerana paip itu tidak menembusi otak dan tempurung kepalanya.

“Saya tidak tahu di mana dia jumpa paip besi berukuran 10 sentimeter itu,” kata bapanya yang enggan didedahkan nama.

“Apabila saya berlari mendapatkan anak saya, saya nampak paip besi panjang itu tertusuk ke dalam mulutnya yang sudah dipenuhi dengan darah,” katanya.

Gambar menunjukkan bagaimana paip besi berdiamter tiga sentimeter itu tertusuk ke bahagian atas dalam mulut sekurang-sekurangnya satu sentimeter.

Ibu bapa dinasihatkan agar sentiasa mengawasi pergerakan anak-anak dan elakkan meletak barang-barang berbahaya di tempat yang mudah dicapai oleh mereka bagi mengelakkan kejadian seumpama itu berlaku.


Polis Gerak 22 Pasukan Pemantau SOP Di Tawau

TAWAU, 14 Jan : Polis Tawau mewujudkan 22 pasukan pemantau bersama pasukan keselamatan lain bagi memastikan orang ramai mematuhi Prosedur Operasi Standard (SOP) Perintah Kawalan Pergerakan (PKP) seperti ditetapkan Majlis Keselamatan Negara (MKN)

Ketua Polis Daerah Tawau ACP Peter Umbuas berkata individu atau kumpulan yang ingkar SOP dan dikesan pasukan pemantau akan ditahan untuk dibawa ke balai polis bagi tindakan kompaun RM1,000.

“Dalam tempoh 24 jam pelaksanaan PKP ini, seramai 85 individu dikesan ingkar SOP namun hanya tindakan amaran diberikan kerana kita ada budi bicara dan pada hari pertama dan kedua PKP ini kita faham bahawa orang ramai masih kurang memahami SOP yang ditetapkan.

“Namun, selepas ini tindakan tegas akan diambil, terhadap individu yang ingkar dalam usaha mengekang penularan COVID-19 ini,” katanya ketika ditemui di pejabatnya, di sini, hari ini.

Peter dalam pada itu berkata Pusat Kawalan Operasi Bencana (PKOB) Tawau turut menggerakkan pasukan pemantau khas iaitu pemantau bersepadu yang terdiri daripada anggota pelbagai agensi seperti Majlis Perbandaran Tawau bagi penugasan isu rumit termasuk melibatkan hal ehwal rumah ibadat.

Selain itu, katanya, sembilan sekatan jalan raya diadakan sepanjang tempoh PKP dikuatkuasakan mulai semalam dan tempoh 24 jam itu 66 kenderaan diarah berpatah balik kerana didapati bergerak tanpa alasan yang munasabah.

“Ada yang ditahan pada lewat malam dan memberi alasan keluar untuk memberi barang namun sedangkan kedai hanya beroperasi sehingga jam 8 malam,” katanya.

Sementara itu, Peter berkata polis memberi kelonggaran kepada  orang ramai yang mahu kembali ke daerah asal dengan merentas daerah sehingga esok.

Keluarga yang melakukan rentas daerah dibenarkan melebihi dua orang dalam satu kenderaan, mengikut kapasiti kenderaan, katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sindiket ‘Mining Bitcoin’ Curi Elektrik Di Tawau Tumpas, Rampas 60 Mesin

TAWAU; 10 MARCH 2021 (Rabu) : Polis Tawau berjaya merampas 60-unit mesin Mining BitCoin yang dianggarkan bernilai RM180,000.00 dalam dua serbuan berasingan di Bandar Sri Indah (BSI), Tawau, semalam.

Ketua Polis Daerah Tawau, ACP Peter Umbuas berkata, dalam Serbuan Bersepadu yang dilakukan bersama Sabah Elecktircity Sdn Bhd (SESEB) dan pihak penguatkuasa Majlis Perbandaran Tawau (MPT) itu, pihaknya turut menahan seorang lelaki tempatan berusia 38 tahun selain merampas 20 unit mesin ‘Mining BitCoin’ dan perkakasan lain yang aktif beroperasi di premis berkenaan.

Beliau berkata demikian dalam sidang medianya di Ibu Pejabat Daerah (IPD) Tawau.Menurutnya, siasatan mendapati premis berkenaan telah beroperasi sejak Disember tahun lalu.

Lelaki yang ditahan itu turut mengaku menyewa premis dan melakukan aktiviti mencuri bekalan elektrik yang menyebabkan kerugian kepada SESB lebih RM27,000.00.

Sementara itu, dalam serbuan kedua di premis yang berada kira-kira 5 meter dari premis pertama, pihaknya turut merampas 40 unit mesin Mining Bitcoin yang juga sedang aktif beroperasi termasuk peralatan berkaitan antaranya, sebuah monitor, CPU, Keybord, Destop serta Modem.

Bagaimanapun, tiada tangkapan dilakukan berikutan tiada individu di premis berkenaan.

Hasil siasatan, SESB mengalami kerugian lebih RM4,000.00 dengan kegiatan mencuri bekalan arus elektrik.

ACP Peter berkata, kes tersebut merupakan pertama kali berlaku di daerah ini dan tidak menolak kemungkinan ia mempunyai rangkaian dengan sindiket di daerah lain di negeri ini.

Kedua-dua kes berkenaan akan disiasat di bawah Seksyen 397 Kanun Keseksaan kerana mencuri arus elektrik.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pacuan Empat Roda ‘Terjun’ Gaung Di Jalan Tambunan – Keningau

TAMBUNAN: Lelaki parah selepas pacuan empat roda dipandunya terbabas ke dalam gaung sedalam lima meter (m) di Kampung Pupulutan, Jalan Tambunan – Keningau, dekat Tambunan, tengah malam tadi.

Pada kejadian 12.45 tengah malam itu, mangsa, Ezron Jowmil, 29, parah di bahagian badan dan kepala.

Ketua Balai Bomba dan Penyelamat (BBP) Tambunan, Desmond Micky @ Dominic berkata, pihaknya menerima panggilan kecemasan jam 12.51 tengah malam.

Katanya, susulan itu, satu jentera dan kenderaan utiliti Unit Bantuan Perkhidmatan Kecemasan (EMRS) dengan kekuatan enam anggota dikerah ke lokasi.

Katanya, sebaik tiba, bomba mendapati kenderaan dipandu mangsa terbalik selepas terbabas ke gaung.

“Mangsa tersepit di bahagian pemandu dan dikeluarkan menggunakan peralatan khas.

“Bomba memberi rawatan awal sebelum menyerahkan mangsa kepada pihak perubatan untuk dihantar ke Hospital Tambunan,” katanya ketika dihubungi.

Menurut Desmond, punca kejadian masih dalam siasatan.

“Operasi ditamatkan jam 1.30 pagi,” katanya.


Pemandu Ford Rempuh Sekatan Op Covid-19 Di Jalan Lintas-Kolombong Serah Diri

KOTA KINABALU: Pemandu trak pikap yang merempuh sekatan jalan raya Op Covid-19 di Jalan Lintas-Kolombong di sini, semalam serah diri pagi tadi.

Lelaki berusia 28 tahun itu menyerah diri di Ibu Pejabat Polis Daerah (IPD) Kota Kinabalu kira-kira jam 10 pagi.

Ketua Polis Daerah Kota Kinabalu, Asisten Komisioner Habibi Majinji berkata, suspek yang kini ditahan untuk siasatan lanjut itu mengaku merempuh sekatan jalan raya kerana tidak memiliki lesen memandu.

“Malah suspek juga ingkar Perintah Kawalan Pergerakan (PKP),” katanya ketika dihubungi, hari ini.

Habibi berkata, kes disiasat mengikut Seksyen 26(2) Akta Polis 1967, Seksyen 22(b) Akta Pencegahan Dan Pengawalan Penyakit Berjangkit 1988 dan Peraturan 11(1) Peraturan – Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempat Jangkitan) (No.2) 2020.

Sementara itu, mengenai pemilik asal kenderaan yang sebelum ini diminta tampil membantu siasatan, Habibi berkata, pemilik asal kenderaan itu sudah tampil membuat laporan polis di IPD Keningau yang menyatakan kenderaan milik itu sudah dijual kepada suspek.

“Kenderaan itu sudah dijual kepada suspek namun proses pertukaran hak milik masih belum dibuat.

“Oleh itu, orang ramai yang membuat sebarang urusan jual beli kenderaan supaya membuat pertukaran hak milik mengikut peraturan yang ditetapkan bagi mengelak timbul sebarang masalah,” katanya.

Dalam kejadian jam 9.35 malam Jumaat lalu, anggota keselamatan terdiri daripada polis, tentera dan Jabatan Sukarelawan Malaysia (RELA) yang sedang menjalankan sekatan jalan raya Op Covid-19 di Jalan Lintas-Kolombong nyaris dirempuh sebuah pikap Ford Ranger.

Kenderaan itu kemudian memecut laju ke arah Inanam untuk meloloskan diri.

Kejadian itu menyebabkan peralatan sekatan jalan raya seperti lampu mata arah dan papan arahan berhenti rosak namun semua anggota terbabit tidak mengalami sebarang kecederaan. – Harian Metro


Kilang Perabot Di Kampung Tindai Kolopis Musnah Terbakar

PENAMPANG: Sebuah kilang perabot di Kampung Tindai Kolopis, di sini musnah sepenuhnya dalam kebakaran petang tadi.

Ketua Balai Bomba dan Penyelamat (BBP) Penampang, Zainal @ John Radsung berkata pihaknya menerima panggilan kecemasan berhubung kejadian itu pada pukul 6.25 petang.

“Dua jentera dengan kekuatan seramai 11 anggota bomba diketuai Callixtus Fedilis dikerah ke lokasi kejadian.

“Sebaik tiba di lokasi kejadian kebakaran membabitkan sebuah kilang perabot yang musnah sepenuhnya. Turut terbakar sebuah kereta jenis Isuzu,” katanya ketika dihubungi hari ini.

Zainal berkata, pihaknya mengambil masa tiga jam untuk mengawal sepenuhnya kebakaran itu.

“Pasukan bomba mengalami kesukaran membuat operasi memadam disebabkan tiada punca air berhampiran.

“Operasi memadam kebakaran tamat sepenuhmya kira-kira pukul 9.06 malam tadi dan tiada kemalangan jiwa dilaporkan,” katanya.

Tambah beliau lagi, punca kebakaran dan jumlah kerugian masih dalam siasatan. – SabahNewsToday


Polis Sabah Rampas Wang Palsu Bernilai R$10 Juta

KOTA KINABALU: Sejumlah 1,000 keping wang tunai disyaki palsu bernilai Real Brazil (BRL) R$10 juta dirampas daripada seorang penumpang feri di Jeti Kompleks Kastam, Imigresen dan Kuarantin (CIQ) Tawau, Isnin lalu.

Dalam kejadian kira-kira jam 4 petang itu, seorang lelaki warga Indonesia berusia 27 tahun, yang dipercayai dalam perjalanan pulang ke Pulau Nunukan menggunakan feri itu, turut ditahan berhubung penemuan sejumlah besar wang berkenaan.

Timbalan Pesuruhjaya Polis Sabah, Datuk Zaini Jass, berkata suspek ditahan sepasukan pegawai dan anggota dari Ibu Pejabat Polis Daerah (IPD) Tawau selepas dilihat dalam keadaan mencurigakan.

“Sejurus ditahan, pemeriksaan dilakukan dan ketika itu di tangannya terdapat satu kotak yang mengandungi 1,000 keping mata wang Real Brazil disyaki dengan keseluruhannya bernilai R$10 juta,” katanya pada sidang media di Ibu Pejabat Kontinjen (IPK) Sabah, di sini hari ini.

Katanya, hasil siasatan awal mendapati, suspek datang dari Nunukan, Indonesia ke Tawau pada jam 11 pagi hari yang sama untuk urusan jual beli mata wang berkenaan.

“Suspek tiba di CIQ Tawau untuk bertemu seorang lelaki, juga seorang warga Indonesia dengan tujuan untuk menjual mata wang itu pada harga RM20,000.

“Bagaimanapun, urusan mereka tidak menjadi kerana lelaki itu hanya sanggup membayar RM10,000 dan disebabkan itu, suspek pulang semula ke Pulau Nunukan,” katanya.

Zaini ketika mengulas lanjut, pihaknya percaya wang itu adalah palsu, namun pengesahan lanjut berhubung ketulenannya akan dilakukan di Kedutaan Brazil di Kuala Lumpur.

“Kita yakin lelaki yang ingin membeli wang itu turut mengetahui wang berkenaan palsu kerana tidak mungkin nilai R$10 juta dijual pada harga RM20,000. Hasil siasatan awal mendapati wang berkenaan diperoleh daripada seorang lagi lelaki di Surabaya.

“Ia disyaki palsu selepas sebahagian besar nombor siri pada wang berkenaan didapati sama, manakala tahap ketulenannya tidak dapat disahkan Bank Negara. Bagaimanapun, ia akan dibawa ke Kedutaan Brazil untuk pengesahan lanjut.,” katanya.

Ekoran tangkapan itu, Zaini berkata, lelaki terbabit ditahan reman bermula Selasa lalu hingga esok untuk siasatan lanjut bagi mengenal pasti jaringan operasinya.

“Kes disiasat mengikut Seksyen 489c Kanun Keseksaan kerana memiliki mata wang palsu yang memperuntukan hukuman penjara 10 tahun jika sabit kesalahan,” katanya.


Tiga Tahanan Lari Dari Pusat Kuarantin Covid-19 Diberkas

PENAMPANG: Tiga daripada empat tahanan yang melarikan diri dari pusat kuarantin Covid-19 di Institut Latihan Mahkamah Anak Negeri (ILMAN) di sini, berjaya ditahan semula.

Ketiga-tiga mereka itu ditahan di Lorong Wijaya 1, Taman Wijaya, Manggatal di sini, pada 5.45 petang hari ini.

Ketua Polis Daerah Penampang Deputi Superintendan Mohd Haris Ibrahim berkata, tiga tahanan itu berusia antara 19 hingga 27 tahun.

Menurutnya, seorang lagi tahanan yang masih bebas sedang giat diburu pasukan polis.

“Kejayaan ini adalah hasil kerjasama pasukan Bahagian Siasatan Jenayah (BSJ) Ibu Pejabat Polis Daerah (IPD) Penampang dan dibantu IPD Kota Kinabalu dan Ketua Balai Polis Manggatal,” katanya ketika dihubungi, hari ini.

Mohd Haris berkata, orang ramai yang mempunyai maklumat mengenai tahanan yang masih diburu diminta segera menghubungi Bilik Gerakan Ibu Pejabat Polis Daerah (IPD) Penampang di talian 088-723961 atau mana-mana balai polis berhampiran.

Dalam kejadian pada 3.30 pagi hari ini, empat tahanan yang disahkan positif Covid-19 melarikan diri dari pusat berkenaan.

Gerakan memburu semua tahanan segera dijalankan pasukan polis yang kemudiannya menemui dua seluar lokap yang ditinggalkan di Kampung Bambangan, Inanam. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Darurat Batu Sapi: Kehidupan Seperti Biasa, Tiada Pemerintahan Ala Tentera

KUALA LUMPUR: Tan Sri Muhyiddin Yassin memberi jaminan kehidupan rakyat akan berjalan seperti biasa walaupun darurat diisytiharkan di Batu Sapi, Sabah.

Perdana Menteri menegaskan pengisytiharan darurat itu tidak akan menyaksikan sebarang perintah berkurung atau pemerintahan tentera di negeri itu.

“Kegiatan ekonomi, pentadbiran kerajaan, kegiatan sosial boleh diteruskan, tertakluk kepada prosedur operasi standard (SOP) dan norma baharu bawah Perintah Kawalan Pergerakan Bersyarat (PKPB) di Sabah,” katanya dalam perutusan khas, sebentar tadi.

Terdahulu, Datuk Pengelola Bijaya Diraja Istana Negara, Datuk Indera Ahmad Fadil Shamsuddin, menerusi kenyataan dilaporkan berkata Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, memberi perkenan untuk mengisytiharkan Proklamasi Darurat di Parlimen Batu Sapi, Sabah.

Perkenan itu dizahirkan selepas Seri Paduka berpuas hati dengan penjelasan Perdana Menteri, Tan Sri Muhyiddin Yassin bagi mengelak pilihan raya kecil (PRK) sebagai langkah proaktif membendung risiko penularan gelombang keempat wabak COVID-19.

Muhyiddin berkata, Pilihan Raya Kecil (PRK) Batu Sapi akan diadakan dengan kadar segera, tertakluk kepada peruntukan dalam Perlembagaan Persekutuan bagi menghormati hak demokrasi setiap pengundi di daerah berkenaan.

“Bagi pihak Jemaah Menteri, saya menjunjung kasih kepada Yang di-Pertuan Agong yang memperkenankan nasihat Jemaah Menteri supaya darurat diisytiharkan di bahagian Pilihan Raya Parlimen P.185 Batu Sapi, Sabah.

“Titah perkenan Seri Paduka ini menunjukkan keprihatinan Tuanku terhadap keselamatan dan kesejahteraan rakyat jelata yang saya percaya sentiasa dekat di hati baginda.

“Saya berdoa ke hadrat Allah, mudah-mudahan langkah yang diambil oleh kerajaan ini adalah satu hikmah yang dapat membantu membendung wabak COVID-19 dan melindungi nyawa rakyat.

“Langkah ini juga adalah bertepatan dengan hasrat sebahagian besar rakyat yang tidak mahu pilihan raya diadakan semasa pandemik COVID-19 sedang melanda negara.

“Marilah kita bersama-sama memanjatkan doa ke hadrat Ilahi agar pandemik ini segera berakhir dan kita semua dilindungi daripada sebarang musibah. Amin Amin Ya Rabbal Alamin,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PN Perlu Kemuka Calon PM Baharu, Kata Penganalisis

KUALA LUMPUR: Perikatan Nasional (PN) perlu mengemukakan calon Perdana Menteri baharu kerana Muhyiddin Yassin bakal dipersalahkan atas pembatalan unilateral Ordinan Darurat.

Mengulas mengenai kemelut semalam yang mencetuskan teriakan “derhaka” di Dewan Rakyat dan tanda pagar #KerajaanDerhaka menjadi trend di Twitter, Ahmad Fauzi Abdul Hamid dari Universiti Sains Malaysia (USM) berkata, reaksi marah sebegitu sememangnya dijangka.

Katanya, Yang di-Pertuan Agong melantik Muhyiddin sebagai Perdana Menteri dan kegagalan beliau mendapat perkenan baginda dalam isu penting seperti pembatalan Ordinan Darurat adalah seumpama suatu pengkhianatan.

Semalam, Istana Negara berkata, Menteri di Jabatan Perdana Menteri (Parlimen dan Undang-Undang) Takiyuddin Hassan mengelirukan Ahli Parlimen dengan pengumumannya mengenai pembatalan Ordinan Darurat dan bahawa Agong berasa “amat dukacita” kerana baginda belum memberi perkenan.

Menurut Istana, dalam satu majlis menghadap secara maya, Agong menitahkan kepada Takiyuddin dan Peguam Negara Idrus Harun agar cadangan pembatalan Ordinan Darurat dibentang dan dibahaskan di Parlimen.

Ahmad Fauzi berkata, dalam mentadbir kerajaan persekutuan atau negeri, Perdana Menteri atau Menteri Besar (MB) harus tahu bagaimana untuk menangani hubungan dengan Raja.

“Banyak isu dapat diselesaikan jika Muhyiddin dan Takiyuddin memilih untuk melepaskan tanggungjawab mereka sebagai menteri,” katanya.

Katanya, oleh sebab Umno hanya menarik sokongan kepada Muhyiddin, bukan kerajaan, maka PN harus mengemukakan calon Perdana Menteri lain yang mampu mendapat sokongan majoriti Ahli Parlimen.

“Perkara sudah berlaku, tetapi masih ada masa sebelum pilihan raya berikutnya untuk memperbaiki hubungan mereka dengan Istana,” katanya.

Ahli sains politik Wong Chin Huat berkata, ketiadaan perkenan Diraja berkenaan isu Ordinan Darurat akan merugikan ketiga-tiga parti orang Melayu dalam kerajaan.

Beliau berkata, institusi Diraja dilihat sebagai pelindung orang Melayu dan simbol ketuanan politik mereka sementara Umno, Bersatu dan PAS menggambarkan diri masing-masing sebagai pembela institusi Diraja.

Jadi, isu Ordinan Darurat ini menjadikan mereka kelihatan hipokrit, katanya.

Kata Wong lagi, beberapa Ahli Parlimen kerajaan “jelas berada dalam dilema” dan terbahagi antara kesetiaan mereka kepada Perdana Menteri dan tetap mahu disenangi Istana.

“Bagi mereka dalam Umno, mereka juga takut berasa terasing daripada penyokong parti yang membenci Perdana menteri dan Bersatu,” katanya.

Beliau berkata, “faktor Diraja” sangat penting bagi mana-mana pihak yang ingin membentuk kerajaan, terutamanya jika mereka tidak mempunyai majoriti kukuh di Parlimen dan sokongan rakyat.

“Bahkan semasa zaman kegemilangan Umno, ada beberapa MB yang terpaksa bersara atau pindah ke peringkat persekutuan kerana tidak disenangi Raja,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penyokong Malaysia Disambut ‘Hujan Batu’

JAKARTA: Kehadiran ratusan penyokong Malaysia di Stadium Gelora Bung Karno, Jakarta mendapat sambutan agak luar biasa dengan balingan batu dan teriakan penyokong Indonesia yang mula memenuhi venue terbabit.

Menerusi paparan video di media sosial beberapa peminat Malaysia yang sudah berada di stadium berkenaan mendakwa mereka dibaling dengan objek keras namun tiada kecederaan dilaporkan.

Mujur kawalan keselamatan daripada pihak berkuasa yang ketat mengelak sebarang kejadian tidak diingini berlaku.

Kebanyakan penyokong Malaysia sudah memasuki stadium bagi menunggu sepak mula perlawanan Indonesia menentang Harimau Malaya pada jam 8.30 malam ini.

Menerusi kenyataan HermyR di Twitternya mendakwa dia bersama rakan dibaling batu sebaik tiba di perkarangan stadium keramat Sang Garuda.

“Tahukah anda penyokong Malaysia sudah sampai ke Stadium Gelora Bung Karno sebentar tadi dan mereka disambut dengan balingan batu. Aman,” katanya.

MusyrifSyafiq pula mendakwa ada antara mereka hampir terkena balingan batu ketika masuk ke stadium berkenaan.


Berjalan 10km cari anak

KOTA MARUDU: Seorang wanita warga emas dipercayai tersesat ditemui dalam keadaan keletihan selepas berjalan sejauh 10 kilometer (km) di Jalan Kota Marudu-Langkon, semalam.

Dalam kejadian kira-kira jam 2.30 petang itu, wanita berusia 80 tahun terbabit diselamatkan anggota trafik sebelum diserahkan kepada ahli keluarganya.

Ketua Polis Daerah Kota Marudu, Superintendan Mohd Izaan Abdullah, berkata wanita itu ditemui anggota polis trafik ketika menjalankan Op Selamat 14/2019 sempena perayaan Tahun Baharu Cina.

“Wanita itu ditemui ketika duduk di tepi jalan raya dan selepas ditemubual, dia memberitahu berjalan untuk ke Kampung Bengkongan bagi menemui seorang anaknya.

“Anggota polis trafik bertanya dengan penduduk di sepanjang Jalan Kota Marudu-Langkon untuk mengenal pasti ahli keluarganya sebelum menemui cucunya di Kampung Langkon Baru,” katanya.

Sementara itu, lelaki mahu dikenali sebagai Ajat, 29, yang juga anak saudara warga emas itu berkata, ibu saudaranya keluar dari rumah di Kampung Ranau dan berjalan sejauh 10 km tanpa disedari ahli keluarga.

“Dia baru keluar dari Hospital Kota Marudu hujung bulan lalu selepas menjalani rawatan disebabkan sakit tua.

“Ingatannya kurang baik dan mujurlah polis trafik membantunya,” katanya ketika dihubungi, hari ini. – Berita Harian


Lebih kepada persaingan antara DAP dan PBS – penganalisis

SANDAKAN: Dengan tempoh berkempen berbaki seminggu lagi, calon Pilihan Raya Kecil (PRK) Parlimen Sandakan dijangka meningkatkan kempen masing-masing bagi mendapatkan seramai mungkin sokongan pengundi.

Ketika ini, calon DAP dilihat mendahului dari segi aktiviti kempen dengan antara lima hingga lapan program rumah ke rumah dan tinjauan mesra sehari oleh calonnya, Vivian Wong Shir Yee, khususnya di kawasan majoriti Cina dan Bumiputera Islam.

DAP turut menganjurkan ceramah setiap malam dengan beberapa pemimpin besar termasuk penasihat parti itu, Lim Kit Siang dan Setiausaha Agung yang juga Menteri Kewangan, Lim Guan Eng, antara penceramah utama membantu kempen Shir Yee.

Saingan utama DAP, calon Parti Bersatu Sabah (PBS), Datuk Linda Tsen Thau Lin, pula menggunakan pendekatan secara santai dalam usahanya menarik sokongan menerusi perjumpaan dengan pengundi pelbagai latar belakang.

Bekas Ahli Parlimen Batu Sapi itu menumpukan pendekatan bertemu dan bersalam dengan orang ramai, mendengar maklum balas mereka sambil mengedarkan risalah kempen di sekitar penempatan atas air, pasar, premis perniagaan dan perumahan.

Tiga calon Bebas, iaitu bekas pegawai eksekutif syarikat kelapa sawit, Chia Siew Yung; bekas Pengerusi Parti Amanah Negara (AMANAH), Hamzah Abdullah dan bekas Pembantu Tadbir Pusat Khidmat Parlimen Sandakan, Sulaiman Abdul Samat, juga dilihat aktif berkempen dalam skala yang kecil.

Penganalisis politik dari Universiti Malaysia Sabah (UMS), Dr Lee Kuok Tiung, berkata sebagai parti kerajaan, calon DAP mempunyai banyak kelebihan yang menjadikan mereka lebih menyerlah berbanding calon lain.

“Semua agensi kerajaan dan media perdana memberikan liputan kepada Shir Yee. Di atas kertas, ketika ini DAP pasti menang dalam PRK ini.

“PBS pula di kedudukan sebaliknya, namun ia mampu mencipta kejutan. Berdasarkan keputusan pada pilihan raya umum lalu (bagi Parlimen Sandakan), ia tidak mustahil kerana pengundi Sandakan mempunyai kecenderungan untuk mengundi pembangkang.

“Bagi saya, PRK ini lebih kepada persaingan di antara DAP dan PBS,” katanya.

Kuok Tiung berkata isu harian yang dihadapi rakyat menjadi faktor penting yang dilihat oleh pengundi untuk memilih siapa yang mereka sokong dengan kegagalan menunaikan manifesto juga boleh menjadi beban kepada Pakatan Harapan (PH).

Sementara itu, pensyarah kanan dan pengkaji politik UMS, Dr Zaini Othman, berkata pemerhatiannya mendapati pengundi Sandakan masih memberikan sokongan kepada DAP.

“Kali ini DAP bertanding sebagai kerajaan, bermakna ia dalam kedudukan bertahan, mereka mempunyai segala-galanya untuk meyakinkan pengundi bahawa mereka masih parti yang terbaik untuk berkhidmat kepada rakyat Sandakan,” katanya.

Mengenai kemungkinan calon Bebas muncul sebagai pesaing kedua atau menjadi pemenang, Dr Zaini berkata ia bergantung kepada tahap kecelikan politik dalam kalangan majoriti pengundi di Parlimen Sandakan.

Katanya, PRK itu boleh menjadi medan ujian untuk melihat sejauh mana kecelikan politik pengundi Sandakan. – Berita Harian


Parlimen: Azhar Harun Yang Dipertua Dewan Rakyat Baharu

KUALA LUMPUR: Bekas pengerusi Suruhanjaya Pilihan Raya (SPR) Datuk Azhar Azizan Harun mengangkat sumpah Yang Dipertua (YDP) Dewan Rakyat, hari ini.

Upacara pada 2.45 petang itu dilaksanakan dalam keadaan Ahli Parlimen pembangkang mendesak supaya dibenarkan mengemuka calon YDP dan melakukan pengundian semula.

Pencalonan Azhar diusulkan Perdana Menteri Tan Sri Muhyiddin Yassin mengikut Peraturan Mesyuarat 4(1), Peraturan-Peraturan Majlis Mesyuarat Dewan Rakyat.

Azhar dilantik sebagai pengerusi SPR pada 21 September 2018 dan meletakkan jawatan, 29 Jun lalu.

Terdahulu, pada sesi pagi persidangan Dewan Rakyat, usul pengosongan jawatan Yang Dipertua Dewan Rakyat diluluskan dengan 111 Ahli Parlimen menyokong, 109 Ahli Parlimen tidak bersetuju manakala seorang tidak hadir.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangkitan Sporadik Covid-19 Di Sabah Menurun, Kata Masidi

KOTA KINABALU: Peratusan jangkitan sporadik Covid-19 di Sabah menurun di bawah paras 50% iaitu 43.7%,’ kata Menteri Kerajaan Tempatan dan Perumahan Masidi Manjun.

Katanya, peratusan lebih rendah bermakna risiko jangkitan juga akan berkurangan dan jumlah jangkitan baharu akan menurun.

“Tahap pematuhan yang tinggi ke atas semua SOP (prosedur operasi standard) merupakan faktor utama kepada jumlah jangkitan harian yang lebih rendah.

“Kunci kejayaan kita menjadikan Sabah antara negeri yang mencatatkan kes harian terendah sejak kebelakangan ini ialah tahap pematuhan SOP yang tinggi dikalangan rakyat negeri ini,” katanya ketika dihubungi, hari ini.

Terdahulu, Masidi yang juga jurucakap negeri berkaitan Covid-19 berkata, jumlah kes harian di Sabah kembali berada di bawah paras angka 200 hari ini dengan 167 kes dicatatkan.

Katanya, secara keseluruhan, terdapat tanda-tanda penstabilan di kebanyakan daerah dengan perubahan kes harian pada kadar yang lebih rendah dan terkawal.

“Kecuali beberapa daerah “volatile” seperti Kota Kinabalu, Penampang dan Tuaran yang sukar diramal, turun naik kes harian di banyak daerah lain kini agak mudah diramal kerana sudah berada di tahap yang dianggap stabil.

“Adalah diperhatikan bahawa daerah-daerah yang berada jauh daripada pusat bandar besar dengan jumlah penduduk yang kecil merupakan daerah yang secara konsisten mencatatkan jumlah kes harian jauh lebih rendah setiap hari, malah kadang-kadang tanpa mencatat sebarang kes baharu,” katanya.

Beliau berkata, sebanyak 158 daripada jumlah kes baharu, hari ini, adalah dalam Kategori 1 dan 2, satu kes berada dalam Kategori 3, dan empat kes masing-masing dalam Kategori 4 dan 5.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Kes Melonjak, PKP Di Lahad Datu Tengah Malam Ini

KUALA LUMPUR: Kerajaan mengumumkan untuk melaksanakan Perintah Kawalan Pergerakan (PKP) di daerah Lahad Datu, Sabah selama 14 hari, bermula esok.

Ia berikutan Kementerian Kesihatan (KKM) mengesahkan sebanyak 103 kes positif direkodkan dalam tempoh 14 hari di daerah itu, selain terdapat 49 sampel ujian saringan yang masih menunggu keputusan.

Menteri Kanan (Keselamatan), Datuk Seri Ismail Sabri Yaakob, berkata KKM memaklumkan berlaku peningkatan mendadak kes positif harian dengan kadar kebolehjangkitan adalah tinggi.

“Selepas membuat penilaian risiko bersama pelbagai agensi dalam Jawatankuasa Teknikal, Perintah Kawalan Pergerakan (PKP) dan atas nasihat KKM, kerajaan bersetuju melaksanakan PKP di daerah Lahad Datu.

“Pelaksanaan PKP di daerah ini berkuatkuasa 11 April sehingga 24 April 2021 dan pelaksanaannya adalah untuk memastikan penularan COVID-19 terkawal dan tidak menular ke kawasan lain,” katanya dalam kenyataan media pelaksanaan Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) hari ini.


Rentas Negeri Dibenarkan Beberapa Hari Lagi, Jaga Diri, Jaga Keluarga – Noor Hisham

PUTRAJAYA: Pergerakan rentas negeri akan dibenarkan dalam tempoh beberapa hari saja lagi,” kata Ketua Pengarah Kesihatan, Tan Sri Dr Noor Hisham Abdullah.

Namun beliau mengingatkan orang ramai supaya sentiasa berwaspada dan tidak leka dengan ‘kebebasan’ yang diberikan.

“Larangan rentas negeri akan ditarik balik dalam masa beberapa hari lagi.

“Penting untuk mengambil semua langkah berjaga-jaga seperti memakai pelitup muka, membasuh tangan dan menjaga penjarakkan fizikal meskipun berada di kalangan individu yang sudah divaksin.

“Bagi memastikan orang tersayang dan ahli keluarga anda selamat, lakukan ujian air liur RTK-Ag sendiri secara berkala,” ujarnya di Twitter.


Budak 9 Tahun Pecah Rekod Angkat Berat

Louisiana: Usia bukan menjadi penghalang untuk seorang budak lelaki apabila berjaya memecah rekod di Amerika Syarikat sebagai kanak-kanak termuda mengangkat beban seberat 104 kilogram.

CNN melaporkan, Tate Fegley, 9, berjaya memecah rekod berkenaan ketika menyertai Kejohanan Angkat Berat Amerika 2020, baru-baru ini.

Dalam kejohanan itu juga, Tate mengatasi pesaingnya apabila hanya melakukan dua cubaan mengangkat beban berkenaan seterusnya menjadikan kanak-kanak itu pemegang rekod.

Menurutnya, beliau akan memulakan sesi latihan di gimnasium pada jam 7 pagi setiap hari sempena cuti musim panas dengan dipantau jurulatihnya Peyton Gray.

“Saya suka sukan ini dan gemar menyertai pertandingan angkat berat. Saya akan menghabiskan masa sekurang-kurangnya tiga jam untuk berlatih selepas pulang dari sekolah.

“Kini saya memberi fokus dan bekerja keras untuk menjuarai Kejohanan Remaja Kebangsaan yang akan berlangsung Ogos depan dan berharap mampu mengangkat beban lebih berat serta memecahkan lagi rekod kebangsaan,” katanya.

Sementara itu, Gray berkata, beliau kagum dengan kesungguhan anak didiknya itu kerana bersungguh-sungguh untuk mencuba mengangkat beban yang tidak setanding dengan usianya. – Agensi


APMM Iring Dua Bot Bawa Masuk 16 Individu Dari Indonesia Ke Tawau

TAWAU: Agensi Penguatkuasaan Maritim Malaysia (Maritim Malaysia) mengiringi 16 individu dari Indonesia masuk ke Tawau, Sabah, di sini, semalam.

Pengarah Zon Maritim Tawau Kepten V Siva Kumar berkata, daripada jumlah itu, 10 daripadanya warga tempatan manakala selebihnya warga Indonesia.

“Semua mereka sebelum ini terkandas di Pulau Tarakan dan Nunukan, Indonesia selepas perlaksanaan Perintah Kawalan Pergerakan (PKP) susulan pandemik Covid-19, sekali gus penutupan semua pintu masuk antarabangsa di Sabah.

“Mereka dibawa menggunakan dua bot yang disediakan khas oleh Konsulat Republik Indonesia dari kawasan sempadan perairan Malaysia-Indonesia pada pukul 2.30 petang dan tiba di Terminal Feri Tawau, satu jam kemudian,” katanya menerusi kenyataan media, hari ini.

Tambah Siva, turut terlibat mengiringi kumpulan berkenaan ialah Pasukan Polis Marin (PPM).

“Sebaik selesai urusan dokumentasi di terminal feri, 16 individu tersebut dihantar ke Pusat Kuarantin Institut Pendidikan Guru (IPG) Kampus Tawau untuk dikuarantin selama 14 hari,” katanya. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada Isu Kartel Daging Di Sabah

KOTA KINABALU: Menteri Tugas-tugas Khas, Mohd Arifin Arif berkata, Sabah tidak menghadapi isu kartel daging seperti yang berlaku di Semenanjung.

Ini kerana katanya, semua daging yang diimport pembekal ke Sabah diperakui halal oleh Jabatan Hal Ehwal Agama Islam Sabah (JHEAINS) serta Jabatan Kemajuan Islam Malaysia (JAKIM).

“Semalam saya telah mendapat laporan daripada KPDNHEP (Kementerian Perdagangan Dalam Negeri dan Hal Ehwal Pengguna), Jabatan Veterinar dan beberapa agensi berkaitan. Setakat ini, isu berkenaan (kartel daging) tidak timbul.

“Daging-daging import halal yang dibawa masuk ke Sabah dihantar terus dari negara pembekal dan bukannya datang dari Semenanjung,” katanya selepas melawat empat premis pembekal daging di sekitar Kota Kinabalu.

Beliau berkata, semua daging perlu mematuhi beberapa prosedur dan peraturan ketat sebelum diimport ke Sabah.

“Kalau daging lembu, ianya diimport dari New Zealand dan Australia, (daging) kerbau dari India, manakala ayam diimport dari Belanda serta Denmark.

“Sebelum daging-daging ini dibawa masuk, mereka perlu mematuhi beberapa syarat ketat Jabatan Veterinar, begitu juga pensijilannya menerusi JHEAINS dan JAKIM.”

Beliau meminta orang ramai membuat aduan kepada JHEAINS berhubung produk daging yang diragui status halalnya.

Sementara itu, Arifin berkata, Majlis Ugama Islam Sabah (MUIS) akan menubuhkan sebuah hab halal bulan depan.

“Ini salah satu usaha kita mempermudahkan urusan peniaga yang mahu mendapatkan sijil halal.” – FMT


Permohonan i-Sinar Diluluskan Bermula 8 Mac Ini

KUALA LUMPUR: Ahli Kumpulan Wang Simpanan Pekerja (KWSP) di bawah umur 55 tahun yang sudah membuat permohonan bagi kemudahan i-Sinar akan diberikan kelulusan bermula 8 Mac ini.

KWSP dalam kenyataannya memaklumkan, ia termasuk mana-mana permohonan baharu yang diterima selepas tarikh terbabit, tertakluk kepada baki yang sedia ada dalam Akaun 1 ahli.

“KWSP menghargai kesabaran dan pertimbangan ahli ketika pembaharuan ini dilaksanakan kerana pemansuhan kriteria i-Sinar yang diumumkan pada 11 Februari lalu membabitkan perubahan besar kepada sistem, proses dan tadbir urus i-Sinar Online,” katanya.

Dana persaraan itu turut menjelaskan, jumlah pengeluaran i-Sinar serta jadual pembayaran maksimum selama enam bulan akan kekal seperti sebelum ini.

Katanya, ahli yang mempunyai simpanan sebanyak RM100,000 dan ke bawah di dalam Akaun 1, mereka mempunyai akses kepada jumlah pengeluaran sehingga RM10,000.

“Pembayaran akan dibuat secara berperingkat dalam tempoh maksimum enam bulan dengan bayaran pertama sehingga jumlah maksimum RM5,000,” katanya.

Sementara itu, KWSP berkata, ahli yang mempunyai lebih dari RM100,000 (Akaun 1), mereka mempunyai akses kepada jumlah pengeluaran sehingga 10 peratus daripada simpanan Akaun 1.

“Bagaimanapun, jumlah pengeluaran maksimum yang dibenarkan adalah sebanyak RM60,000. Pembayaran akan dibuat secara berperingkat dalam tempoh maksimum enam bulan dengan bayaran pertama sehingga jumlah maksimum RM10,000,” katanya.

KWSP berkata, pemansuhan kriteria i-Sinar itu juga bermakna pembayaran interim RM1,000 yang dilaksanakan pada bulan lalu akan dihentikan.

“KWSP menasihatkan ahli yang belum pernah membuat permohonan bagi kemudahan i-Sinar sebelum ini dan berhasrat untuk memohon pada tempoh peralihan, untuk menangguhkan permohonan mereka sehingga i-Sinar yang dikemaskini dilancarkan pada 8 Mac.

“Ini akan memendekkan masa yang diperlukan untuk proses permohonan mereka dan mempercepatkan pembayaran wang i-Sinar.

“Sehingga kini, sejumlah RM18.5 bilion sudah dikeluarkan di bawah kemudahan i-Sinar sejak permohonan dibuka pada bulan Disember 2020, memanfaatkan 3.3 juta ahli,” katanya.

Untuk maklumat lanjut, ahli boleh menghubungi hotline khas i-Sinar di 03 – 8922 4848.

Untuk pertanyaan umum, ahli boleh menghubungi Pusat Pengurusan Perhubungan KWSP di 03-8922 6000 atau melayari laman web www.kwsp.gov.my. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kanak-Kanak Tanpa Kerakyatan Di Semporna Dapat ‘Sekolah’ Baharu

SEMPORNA: Kanak-kanak tanpa kerakyatan di Semporna bakal mendapat sebuah “bangunan sekolah” baharu atas ihsan seorang dermawan yang memberikan rumah miliknya dan daya usaha sebuah NGO yang bekerja keras mengumpulkan sumbangan sebanyak RM20,000 dalam masa hanya tiga hari.

NGO Sabah Borneo Komrad berjaya mengumpulkan dana diperlukan untuk menukar sebuah rumah air Bajau yang didermakan menjadi sebuah sekolah untuk kanak-kanak tanpa kerakyatan dan dokumen yang tidak diterima masuk ke sekolah biasa.

“Dana itu akan digunakan untuk mengubah rumah tersebut menjadi tempat yang lebih sesuai untuk belajar,” kata Shakila Adiela Wan Azmi, pengurus Sekolah Alternatif yang merupakan projek pendidikan percuma NGO berkenaan untuk kanak-kanak kurang bernasib baik.

“Ia hak asasi mereka. Hak itu terabai sejak sekian lama, jadi kami mahu berikan pendidikan yang sepatutnya mereka terima,” katanya.

Projek itu merupakan sebahagian daripada usaha terbaru Borneo Komrad untuk menyediakan pendidikan percuma kepada kanak-kanak tanpa kerakyatan di Sabah. Mereka telah membina sekolah di Semporna, Tawau dan Kota Kinabalu.

“Sekolah” yang sebelum itu merupakan rumah salah seorang pelajarnya, didermakan oleh bapa kanak-kanak tersebut selepas keluarga berkenaan mendapat tempat tinggal lain.

Ia boleh memuatkan 54 pelajar berusia tujuh hingga 17 tahun yang kebanyakannya datang dari kemudahan mereka yang sedia ada di Semporna.

Sekolah itu bakal dijadikan sebuah akademi yang memfokus kepada kemahiran vokasional, dengan menawarkan kemahiran teknikal seperti memasak dan menjahit bagi membantu mereka memperoleh mobiliti sosial lebih baik.

“Dengan pendidikan kanak-kanak ini boleh membina kehidupan lebih baik untuk diri mereka sendiri dan menggunakannya untuk memperkaya komuniti masing-masing,” kata Shakila Adiela.

Beliau berkata, projek kumpulan itu berikutnya ialah menaik taraf jambatan di sekeliling sekolah yang uzur dan tidak stabil dan berpotensi mengancam keselamatan.

“Jambatan untuk ke sekolah tidak selamat. Ia mungkin lebih mahal, jadi kami perlu berbincang jumlah dana yang diperlukan dan dari mana kami boleh mendapatkannya.”

Sekolah baharu itu dijangka siap dalam tempoh dua minggu lagi. – FMT


GRS Bincang Cadangan PH Sabah Meterai MoU – Hajiji

TUARAN, 24 Okt : Gabungan Rakyat Sabah (GRS) akan mengadakan perbincangan bersama presiden dan pengerusi parti-parti komponen dalam gabungan itu, berhubung cadangan Pakatan Harapan (PH) Sabah untuk menandatangani memorandum persefahaman (MoU) dengan mereka.

Pengerusi GRS Datuk Hajiji Noor berkata cadangan PH Sabah itu akan diteliti terlebih dahulu dan beliau belum boleh membuat sebarang kenyataan lanjut sebelum mengadakan perbincangan bersama semua presiden dan pengerusi parti komponen GRS.

GRS terdiri daripada gabungan Perikatan Nasional (Bersatu, STAR, SAPP, PAS dan Gerakan), Barisan Nasional (UMNO, MCA, MIC, PBRS) dan Parti Bersatu Sabah (PBS).

Hajiji yang juga Ketua Menteri Sabah berkata Setiausaha Agung DAP Lim Guan Eng ada bertemu dengan beliau baru-baru ini dan telah membangkitkan berhubung cadangan berkenaan.

“Tetapi, dalam perkara ini saya belum boleh membuat sebarang ulasan (lanjut) sehingga saya duduk berbincang dengan rakan-rakan parti dalam GRS. Kita akan meneliti cadangan ini dan kemudian akan buat satu kenyataan,” katanya kepada pemberita di sini, hari ini.

Hajiji berkata demikian ketika diminta mengulas mengenai rancangan pemimpin PH Sabah untuk menandatangani MoU dengan kerajaan GRS, seperti perjanjian PH dengan Putrajaya pada September.

Terdahulu, Presiden Pertubuhan Kinabalu Progresif Bersatu (UPKO) Datuk Seri Wilfred Madius Tangau berkata MoU itu bertujuan menjalin kerjasama bipartisan demi mencapai kestabilan politik di Sabah.

PH Sabah difahamkan mengadakan mesyuarat berhubung pemeteraian MoU itu malam tadi, sama ada akan meneruskan rancangan berkenaan dalam keadaan semasa atau pun sebaliknya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Cekik Hingga Mati Anak Kekasih Berusia Empat Tahun Kerana Cemburu

JAKARTA: Seorang lelaki tergamak mencekik mati anak kekasihnya kerana cemburu melihat mangsa berusia empat tahun itu mencium ibunya.

Kejadian berlaku pada tengah hari Khamis lalu ketika budak lelaki itu dijaga suspek, Alisaba Nazara di rumah mereka di Namo Rambe selepas ibu kanak-kanak itu Dorlida, 35, keluar bekerja.

Suspek pada mulanya menjaga mangsa dengan baik, malah menukarkan baju dan membedakkannya sebelum kanak-kanak itu tertidur.

Bagaimanapun, dia kemudian masuk ke bilik mangsa dan menekap mulutnya menggunakan kedua-dua tangan yang turut menutup leher mangsa selama setengah jam.

Memetik Tribun News, suspek cemburu melihat kasih sayang antara dua beranak itu, malah pernah melihat mangsa mencium bibir Dorlida.

Dorlida menemui anaknya yang tidak sedarkan diri selepas pulang ke rumah pada kira-kira jam 1 tengah hari.

Kompas melaporkan, Dorlida meraung sambil memangku mangsa menyebabkan seorang jiran yang terdengar tangisannya datang menyiasat.

Susulan itu, suspek menawarkan membawa Dorlida dan anaknya itu ke hospital menaiki motosikal.

Bagaimanapun, mangsa disahkan meninggal dunia dan doktor curiga mendapati kesan luka pada pipi dan leher seterusnya membuat laporan polis.

Suspek bercinta dengan ibu mangsa sejak enam bulan lalu dan sudah empat bulan tinggal bersama anak beranak itu.

Pasangan terbabit merancang untuk mendirikan rumah tangga dalam masa terdekat dan mangsa mula dijaga suspek sejak dua minggu lalu. – Agensi


Jake Nointin Tinggalkan Warisan Bersama 2,519 Penyokonya Sertai PBRS

KENINGAU: Bekas Ketua Bahagian Parti Warisan Sabah (WARISAN) Keningau, Datuk Jake Jikulin Nointin bersama 2,519 penyokongnya menyertai Parti Bersatu Rakyat Sabah (PBRS), di sini kelmarin.

Penyertaan beliau bersama penyokongnya dalam PBRS diterima oleh Timbalan Presiden PBRS, Datuk Arthur Joseph Kurup pada Majlis Penerimaan Rasmi Keahlian PBRS yang diadakan di pekarangan kediaman Jake, di Keningau.

Jake ketika ditemui media berkata, setelah berehat selama setahun dalam bidang politik, beliau bersama-sama dengan rakan seperjuangannya akhirnya memilih untuk menyertai PBRS sebagai kesinambungan dalam perjuangan mereka.

“Secara rasminya saya dan sahabat-sahabat yang telah bercuti daripada politik selama setahun, akhirnya kami membuat keputusan untuk menyertai PBRS iaitu parti tempatan yang dipimpin oleh pemimpin muda.

“Kepimpinan PBRS juga telah membuktikan kepada sikap integriti, kredibiliti yang tinggi dan keperihatinan dalam mendahulukan kepentingan rakyat di negeri Sabah khususnya di pedalaman.

“Harapan kami adalah dapat menyumbangkan sedikit sebanyak dalam usaha memperkasakan perjuangan PBRS di negeri Sabah amnya dan khususnya di pedalaman ini,” jelasnya.

Sementara itu, Arthur mengalu-alukan kehadiran Jake bersama-sama dengan rakan seperjuangan beliau sebagai ahli PBRS dalam kawasan Parlimen P.180 Keningau.

Katanya, kehadiran beliau bersama penyokong dalam PBRS mampu menggerakkan parti secara aktif di kawasan Parlimen Keningau.

Jelasnya, beliau percaya mereka juga akan berpegang kepada prinsip PBRS selama ini iaitu berjuang untuk kecemerlangan rakyat, memperjuangkan hak dan kepentingan rakyat Sabah.

Untuk rekod, selain sebagai bekas Ketua Bahagian WARISAN Keningau, Jake juga sebelumnya merupakan bekas Ketua Pemuda Parti Bersatu Sabah (PBS).

Beliau juga pernah bertanding atas tiket WARISAN bagi merebut kerusi Parlimen Keningau dan kalah tipis dengan majoriti 45 undi dengan Presiden Parti Solidariti Tanah Airku (STAR), Datuk Seri Panglima Dr. Jeffrey Kitingan dalam pertandingan enam penjuru pada Pilihan Raya Umum Ke-14 (PRU-14) yang lalu. – Borneodailybulletin

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dadah: 59 Ditahan Dalam Ops Sarang Di Sekitar Kota Kinabalu

KOTA KINABALU: Operasi pembanterasan dadah dalam tempoh seminggu bermula 13 hingga 18 Oktober berjaya menahan 59 individu dalam 19 siri serbuan keseluruhan.

Ketua Polis Daerah Kota Kinabalu Asisten Komisioner Habibi Majinji berkata, operasi dijalankan di beberapa kawasan termasuk Kampung Cenderamata, Kandang Ayam serta Lokub.

“Kita berjaya menahan seorang pengedar, 15 memiliki dadah dan 43 lagi terlibat dalam penyalahgunaan dadah selepas ujian urin menunjukkan keputusan positif.

“Kesemua suspek berumur 16 hingga 59 tahun termasuk 16 warga asing ditahan untuk disiasat mengikut Seksyen 39A1, 12(2) dan 15(1)(a) Akta Dadah Berbahaya 1952,” katanya.

Menurutnya, sebanyak 6.51 gram dadah jenis syabu dianggarkan bernilai RM325.50 dirampas sepanjang operasi.


PCS Tidak Bertanding PRK Batu Sapi

KOTA KINABALU: Parti Cinta Sabah (PCS) menyatakan pendirian tidak akan bertanding pada Pilihan Raya Kecil (PRK) Parlimen Batu Sapi.

Setiausaha Agung PCS, Ansari Abdullah, berkata keputusan itu dibuat selepas mengambil kira situasi penularan pandemik COVID-19 yang semakin membimbangkan.

“Sabah sedang dilanda jangkitan virus COVID-19 yang amat teruk dan sangat jelas prosedur operasi standard (SOP) yang dikeluarkan Kementerian Kesihatan pada Pilihan Raya Negeri (PRN) Sabah Ke-16 gagal membendung penularan virus itu,” katanya dalam satu kenyataan, di sini.

Katanya, Sabah tidak mampu menanggung satu lagi penularan COVID-19 jika ada proses kempen dan pengundian PRK di Batu Sapi.

Semalam, Barisan Nasional (BN) mengumumkan tidak bertanding pada PRK itu atas alasan yang sama.

PRK Batu Sapi perlu diadakan berikutan kematian penyandangnya, Datuk Liew Vui Keong, minggu lalu.

Mendiang Vui Keong memenangi kerusi itu atas tiket Parti Warisan Sabah (WARISAN) dengan majoriti 4,619 undi mengalahkan pencabar terdekatnya, Datin Linda Tsen (BN) pada Pilihan Raya Umum Ke-14 (PRU-14) pada 2018.

Batu Sapi yang terletak dalam daerah Sandakan kini diletakkan dalam Perintah Kawalan Pergerakan

Bersyarat (PKPB) selepas dikategorikan sebagai zon merah dengan mencatat 156 kes aktif COVID-19, semalam. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mujur Ada Abam Botak, Kerana Bukan Warganegara, Bapa Dihalang Tanam Jenazah Anak Di Kampung Mereka Tinggal

Beberapa hari yang lalu, tular di media sosial satu kisah mengenai seorang bayi yang meninggal dunia di Sandakan, Sabah namun sesi pengurusan jenazah tidak dapat dilakukan oleh kerana beberapa faktor.

Sudah puas si bapa mencari tanah dan imam untuk dikuburkan, namun tiada siapa yang sudi memberikan bantuan bagi menguruskan jenazah tersebut.

Terkesima! Tiada yang sudi memberi pertolongan

Menurut pengguna Facebook yang dikenali sebagai Abam Botak, dia terkesan apabila melihat perkara tersebut berlaku di depan matanya kerana hal seperti itu tidak sepatutnya berlaku.

Dia kesal dengan tindakan penduduk kampung di sana kerana tidak menjalankan kewajipan sebagai orang Muslim hanya kerana keluarga jenazah itu tidak memiliki dokumen dan sumber kewangan yang mencukupi.

Pengurusan jenazah tidak dapat dilakukan di kampung mereka duduki

Bukan soal tanah dan imam sahaja, bahkan pengurusan jenazah juga tidak dapat lakukan di tempat tinggal mereka. Tergamak mereka berbuat demikian kepada jenazah bayi yang baru lahir.

Sebagai seorang yang beragama Islam mereka sepatutnya mengetepikan isu kewarganegaraan apabila melibatkan soal kematian kerana itu adalah tanggungjawab sebagai seorang Muslim.

Ternyata, kamu masih mempunyai nilai kemanusiaan..

Namun syukur! Akhirnya nasib jenazah bayi itu terbela atas ihsan penjaga di Sim Sim, Sandakan. Ternyata penjaga tersebut masih mempunyai hati nurani kerana mengizinkan jenazah berkenaan ditanam di sana.


Gagal Patuhi SOP, Pemilik Premis Dikompaun RM1,000

BEAUFORT: Tindakan seorang pemilik premis pasar mini tidak menyediakan alat pengukur suhu badan di premisnya membawa padah apabila dikenakan kompaun sebanyak RM1,000 di Kampung Bingkul, di sini, semalam.

Dalam pemeriksaan kira-kira pukul 11 pagi itu, wanita berusia 43 tahun gagal mematuhi prosedur operasi standard (SOP) Perintah Kawalan Pergerakan Pemulihan (PKPP) yang ditetapkan.

Ketua Polis Daerah Beaufort Azmir Abd Razak berkata, sepasukan anggota Pasukan Pemantau Pematuhan PKPP Ibu Pejabat Polis Daerah (IPD) Beaufort menjalankan pemeriksaan premis sekitar daerah itu.

“Hasil pemeriksaan mendapati sebuah premis gagal mematuhi SOP PKPP iaitu tidak menyediakan alat pengukur suhu badan kepada pelanggan yang berkunjung ke premisnya itu.

“Pemilik premis kemudian diminta hadir ke IPD Beaufort untuk surat kompaun dan dikenakan kompaun sebanyak RM1,000 kerana telah melanggar peraturan 11(2) Peraturan-peraturan Penyakit Berjangkit (PPPPB) No 7, 2020,” katanya ketika dihubungi, hari ini.

Katanya lagi, polis akan terus mengambil tindakan mengenakan kompaun kepada pesalah yang terbabit tanpa amaran dan nasihat lagi bagi fasa PKPP ini.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ibu bapa Di Sabah Sambut Baik Pemberian Vaksin Kepada Remaja

KOTA KINABALU: Sejak Sabah melaksanakan pemberian vaksin kepada remaja berusia 12 hingga 17 tahun pada 16 Sep lalu, ia mendapat sambutan baik apabila seramai 224,496 orang atau 52.7% daripada penduduk remaja di negeri itu telah menerima satu dos vaksin, setakat kelmarin.

Setakat kelmarin juga, seramai 190 penduduk remaja di Sabah telah lengkap divaksinasi.

Sebelum ini, Pengarah Jabatan Kesihatan Negeri Sabah Dr Rose Nani Mudin berkata, lebih 400,000 remaja mula diberikan vaksin jenis Pfizer-BioNtech secara “walk-in” di Pusat Pemberian Vaksin (PPV) selain dilakukan di sekolah-sekolah dengan bantuan Jabatan Pendidikan Sabah.

Daripada jumlah itu juga katanya, seramai 200,445 adalah pelajar sekolah di negeri berkenaan.

Seorang ibu, Sharon Gaban berkata, dia mengambil keputusan menghantar dua anaknya untuk menerima vaksin lebih awal kerana yakin dengan keberkesanan vaksin yang mampu melawan virus Covid-19.

“Selepas melalui pengalaman ahli keluarga serta saudara-mara sendiri pernah dijangkiti Covid-19, ia telah terbukti mereka yang telah lengkap dua dos vaksin lebih cepat melawan penyakit berkenaan dan oleh sebab itu ia memberi keyakinan yang vaksin mampu melindungi kita.

“Oleh sebab itu juga saya yakin untuk menghantar dua anak saya yang berusia 13 dan 17 tahun mendapatkan suntikan vaksin dan dalam masa sama sebagai persediaan mereka sebelum memulakan sesi persekolahan secara fizikal nanti,” katanya kepada FMT.

Sementara itu, seorang lagi ibu, Werline Santor berkata, sesi persekolahan secara fizikal yang bakal dimulakan tidak lama lagi menjadi pendorong kepadanya untuk menghantar anaknya menerima vaksin.

Katanya, adalah penting untuk setiap remaja terutama yang bersekolah supaya mendapatkan vaksin kerana tiada siapa yang dapat tahu di mana keberadaan virus terbabit.

“Virus Covid-19 ini boleh berada di mana-mana dan sekolah juga tidak terkecuali, jadi saya tidak mahu mengambil risiko dan mahu pastikan anak saya dapat pergi ke sekolah dalam keadaan selamat,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kedai Elektronik, Elektrik, Baja & Kimia Dibenar Beroperasi Dengan Syarat

KOTA KINABALU: Kerajaan Sabah membenarkan kedai elektronik dan elektrik beroperasi pada setiap hari Selasa, Khamis dan Sabtu.

Setiausaha Kerajaan Negeri, Datuk Safar Untong berkata, masa operasi yang dibenarkan ialah pada pukul 8 pagi hingga 5 petang.

“Kementerian Kerajaan Tempatan dan Perumahan akan mengenal pasti kedai yang dibenarkan beroperasi,” katanya dalam satu kenyataan malam ini.

Katanya, kedai baja dan kimia turut dibenarkan beroperasi pada hari dan waktu yang sama bagi memenuhi keperluan tempatan.

Menurut beliau, kementerian sama akan turut menentukan mana-mana kedai yang dibenarkan beroperasi.


Mengaku Faham Tapi Tetap Ingkar

BEAUFORT: Mengaku faham arahan Perintah Kawalan Pergerakan (PKP) namun tetap ingkar dengan keluar rumah lebih daripada seorang untuk membeli barang keperluan.

Itu pengakuan lima individu daripada dua keluarga yang ditahan polis selepas didapati melanggar arahan PKP dalam pemeriksaan di Jalan Padas Utama, Beaufort, semalam.

Ketua Polis Daerah Beaufort, Deputi Superintendan Azmir Abd Razak berkata, kes pertama membabitkan tiga sekeluarga yang ditahan jam 12.40 tengah hari.

Katanya, tiga sekeluarga berusia 25 hingga 52 tahun mengaku keluar bersama untuk membeli barangan dapur di sebuah pasar raya di pekan ini.

“Ketiga-tiga mereka mengaku faham implikasi melanggar PKP dan mereka kemudiannya dibawa balik ke Ibu Pejabat Polis Daerah (IPD) Beaufort untuk tindakan selanjutnya.

“Dalam kes berasingan jam 12 tengah hari sebelum itu, lelaki berusia 38 tahun ditahan bersama anak perempuannya berusia 15 tahun.

“Lelaki itu mengaku faham akan implikasi melanggar PKP namun tetap keluar lebih dari seorang untuk mendapatkan barang keperluan,” katanya dalam kenyataan media, hari ini.

Azmir berkata, kedua-dua keluarga itu ditahan dan disiasat mengikut Peraturan 4(1)(a)(ii) Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempatan Berjangkit) 2020.

Katanya, orang ramai perlu sedar kesan melanggar arahan PKP kerana ia membabitkan kepentingan awam.

“Arahan ini dikuatkuasakan dalam usaha kita untuk memerangi penularan wabak Covid-19.

“Oleh itu, kita minta orang ramai di daerah ini beri kerjasama supaya sentiasa patuhi arahan PKP dan polis bertindak tegas menangkap mereka yang ingkar,” katanya. – Harian Metro


Empat jalan raya jadi tumpuan Op Selamat di Kota Kinabalu

KOTA KINABALU, 2 Feb – Empat jalan raya di daerah ini yang banyak berlaku kemalangan jalan raya menjadi tumpuan pelaksanaan Op Selamat 14 Sempena Tahun Baru Cina.

Ketua Polis Daerah Kota Kinabalu ACP Habibi Majinji jalan tersebut adalah Jalan Lintas, Jalan Tuaran Bypass, Jalan Kepayan dan Jalan Tun Fuad.

Katanya menerusi operasi itu, anggota polis trafik akan berada di lokasi tersebut dan membuat rondaan serta mengambil tindakan penguatkuasaan terhadap kesalahan yang menyumbang kepada kemalangan jalan raya.

Secara keseluruhan, seramai 60 pegawai dan anggota polis terlibat dalam pelaksanaan Op Selamat ini yang turut membabitkan tugas menjamin keselamatan rumah dari kes pecah rumah, katanya ketika ditemui pemberita selepas melancarkan Op Selamat 14 di Jalan Tunku Abdul Rahman di sini, hari ini.

Op Selamat sempena Tahun Baru Cina dimulakan sejak Selasa lepas hingga 12 Februari ini.

Dalam perkembangan lain, Habibi berkata sehingga kini polis hanya meluluskan permit pungutan derma awam kepada lapan persatuan tarian singa sempena perayaan Tahun Baru Cina.

Beliau berkata terdapat banyak persatuan tarian singa di daerah ini dan mereka perlu mendapatkan permit terlebih dahulu jika terlibat dalam pungutan derma awam.


Sabah Daftar Kinabatangan Sebagai Tapak Rizab Biosfera Dunia

KINABATANGAN, 28 Jun : Kerajaan Sabah dalam usaha mendaftarkan Kinabatangan sebagai tapak rizab biosfera di bawah program Manusia dan Biosfera (MAB) Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO).

Menteri Pelancongan, Kebudayaan dan Alam Sekitar Sabah Datuk Jafry Ariffin berkata ia sebagai pengiktirafan daerah berkeluasan 6,605 km persegi itu terhadap sumber semula jadi dengan pelbagai fungsi ekologi penting serta landskap Kinabatangan yang unik dan kaya dengan biodiversiti.

“Sekiranya berjaya maka Kinabatangan akan menjadi tapak rizab kedua di Sabah selepas Banjaran Crocker dan keempat di Malaysia.

“Dengan pengiktirafan ini, masyarakat antarabangsa akan tertumpu ke Kinabatangan, khususnya Sukau, untuk menikmati alam sekitar lestari yang cukup dijaga dengan pembabitan komuniti tinggal dalam sekitar kawasan ini,” katanya kepada pemberita selepas merasmikan sambutan Hari Biodiversiti Sedunia di sini hari ini.

Ahli Dewan Undangan Negeri (ADUN) Sukau itu berkata perjalanan ke arah mendapatkan pengiktirafan berkenaan dijangka mengambil masa dua tahun menerusi pelaksanaan proses konsultasi oleh Pusat Biodiversiti Sabah dengan pihak pemegang taruh termasuk masyarakat setempat bermula Julai ini.

Katanya, dapatan daripada konsultasi itu adalah sebahagian keperluan bagi dokumen pencalonan yang akan dihantar ke UNESCO melalui kerajaan Persekutuan.

“Melalui program MAB ini, satu pelan pengurusan bersepadu berdasarkan perundangan Sabah yang sedia ada akan dibangunkan dengan penglibatan semua pemegang taruh di Kinabatangan.

“Zon pengurusan yang mempunyai objektif tersendiri seperti Zon Teras, Zon Penampan dan Zon Transisi akan dikenal pasti agar semua pemegang taruh mempunyai peranan harus dimainkan dan seterusnya mendapat manfaat sewajarnya daripada sektor ekonomi terhasil daripada pengiktirafan antarabangsa ke atas tapak ini,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Amerika Syarikat Hampir Cecah Satu Juta Kes Positif Covid-19

Amerika Syarikat (AS) mencatatkan sekurang-kurangnya 985,000  kes jangkitan akibat Covid-19, sekaligus menjadi jumlah tertinggi di dunia, setakat semalam.

Berdasarkan data John Hopkins University, AS turut mencatatkan 1,330 kematian dalam tempoh 24 jam, menjadikan jumlah keseluruhan kematian mencecah seramai 54,881 sejak pandemik ini bermula.

New York yang menjadi pusat wabak di AS mempunyai lebih 288,045 kes daripada jumlah keseluruhan kes di negara itu dengan 22,269 kematian setakat ini.

Secara kasar mengikut susunan populasi, terdapat 1,481 mangsa dijangkiti Covid-19 dan 114 kematian dicatatkan di dalam setiap 100,000 ribu penduduk di AS.


Anggota Polis Dilepas, Dibebaskan Daripada Tuduhan Cabul Anak Rakan

SEMPORNA: Seorang anggota polis dilepas dan dibebaskan Mahkamah Majistret, di sini, hari ini, daripada tuduhan mencabul seorang wanita yang juga anak rakannya dua tahun lalu.

Timbalan Pendaftar Mahkamah Tinggi Tawau, Amir Shah Amir Hassan, membuat keputusan itu selepas pihak pendakwaan gagal membuktikan kes prima facie terhadap tertuduh, Koperal Asreh Alulakkal, 35, di akhir kes pendakwaan.

Asreh dituduh menggunakan kekerasan jenayah terhadap mangsa yang ketika itu berusia 27 tahun dengan niat mencabul kehormatannya di Perumahan Berek Polis, Ibu Pejabat Polis Daerah Semporna, pada 11.30 malam, 6 Ogos 2018.

Dia didakwa mengikut Seksyen 354 Kanun Keseksaan yang memperuntukkan hukuman penjara sehingga 10 tahun atau denda atau sebatan atau mana-mana dua daripadanya, jika sabit kesalahan.

Amir Shah ketika membacakan penghakimannya berkata, selepas mendengar dan meneliti keterangan saksi-saksi pendakwaan serta perkara dibangkitkan pihak pembelaan selain hujah bertulis kedua-dua pihak, mahkamah berpuas hati untuk tertuduh dilepas dan dibebaskan tanpa perlu dipanggil membela diri.

“Sepanjang perbicaraan, walaupun terdapat bukti terjadinya perkara berkenaan namun elemen niat untuk mencabul kehormatan itu tidak wujud.

“Keterangan mangsa juga diragui dan terdapat percanggahan malah bukti-bukti sokongan yang dikemukakan juga tidak membuktikan elemen niat itu.

“Oleh itu, di akhir kes pendakwaan tertuduh dilepaskan dan dibebaskan tanpa perlu dipanggil untuk membela diri,” katanya.

Sepanjang perbicaraan yang bermula pada 9 Semptember tahun lalu itu, seramai sepuluh saksi memberi keterangan bagi pihak pendakwaan yang dikendalikan oleh Timbalan Pendakwa Raya Kershanathan Pathmanathan manakala tertuduh diwakili peguam Hamid Hamzah Mydin. – HMetro


Kecewa dimarah suami, isteri gantung diri

SAMARINDA: Gara-gara terlalu sedih kerana dimarahi suami akibat terlalu kerap bermain Facebook, seorang wanita nekad membunuh diri dengan menggantung dirinya.

Tribun News melaporkan, wanita berkenaan, Arniati, 23, ditemui mati tergantung di bilik tidurnya di sebuah rumah di Sungai Paret, Penajam Paser Utara di Kalimantan Timur pada 7 Februari lalu.

Jurucakap polis, Iptu Iswanto berkata, sebelum kejadian itu Arniati dilaporkan bertengkar dengan suaminya, Sujaedi selepas lelaki itu memarahi dan melarangnya terlalu kerap melayari Facebook.

Kerana pertengkaran itu, pasangan berkenaan dilaporkan tidak bercakap selama beberapa hari.

Sebelum ditemui mati, Arniati sempat memuat naik status di aplikasi WhatsApp dengan memberitahu dia mahu membunuh diri dan meminta maaf kepada keluarganya.

Sujaedi berkata, dia sempat membaca status di WhatsApp Arniati tetapi dia tidak terfikir isterinya sanggup membunuh diri.

“Saya mengetuk pintu bilik dan Arniati membukanya. Saya kata padanya mahu mengambil barang dan apabila keluar dia kembali mengunci pintu.

“Saya memberitahunya jangan kunci pintu kerana saya akan pulang tidak lama lagi,” katanya.

Menurutnya, dia kemudian pergi ke tempat kerjanya di Nipah-Nipah dan pulang kembali ke rumah pada jam 3.30 petang (waktu tempatan).

“Apabila pulang saya terus mengetuk pintu bilik tetapi tidak dibuka. Saya intai menerusi tingkap tetapi ditutupi langsir.

“Kerana curiga saya terus memecahkan pintu dan terkejut apabila melihat isteri saya tergantung,” katanya.

Menurut polis, jenazah wanita itu diturunkan anggota penyelamat dan dibawa ke hospital untuk bedah siasat sebelum dikebumikan di kampung halamannya. – Agensi


Tiada Aktiviti Sukan Dibenarkan Di Sabah Sehingga PKP Tamat

KOTA KINABALU: Tiada sebarang aktiviti sukan dibenarkan di Sabah susulan keputusan kerajaan negeri untuk tidak melaksana Perintah Kawalan Pergerakan Bersyarat (PKPB).

Menteri Belia & Sukan Sabah, Phoong Jin Zhe berkata, tiada aktiviti sukan dalaman mahupun luaran akan dibenarkan selagi Perintah Kawalan Pergerakan (PKP) berkuatkuasa sehingga 12 Mei ini.

Maka, aktiviti berjoging, berbasikal, bermain tenis mahupun badminton tidak akan dibenarkan.

Oleh itu, orang ramai diingatkan supaya kekal berada di rumah dan mematuhi arahan PKP yang telah dikeluarkan sebelum ini.

Beliau berkata, banyak pertanyaan diterima mengenai kebenaran melakukan aktiviti sukan luaran.

“Dengan penerangan ini diharap semua orang memahami dengan jelas bahawa aktiviti sukan tidak dibenarkan.

“Seperti dimaklumkan Ketua Menteri, langkah mematuhi PKP ini penting dalam memastikan rantaian jangkitan Covid-19 di Sabah dapat diputuskan.

“Saya yakin bahawa keputusan yang dibuat kerajaan negeri ini adalah tindakan yang tepat demi kesejahteraan rakyat Sabah secara keseluruhan,” katanya dalam satu kenyataan di Facebook page miliknya, di sini hari ini.

Phoong berkata, Ketua Menteri memaklumkan bahawa keputusan ini bukan sesuatu yang mudah namun, ia adalah satu keputusan yang tepat.

Diharap rakyat Sabah dapat menerima keputusan kerajaan ini dengan sebaiknya.- BorneoToday